title: Eräs avioliitto

text: Eräs avioliitto ja muita kadonneita juttuja on Pentti Haanpään novellikokoelma vuodelta 2014, johon on koottu eri lehdissä ilmestyneitä kertomuksia. Sen on toimittanut Matti Salminen ja kustantanut Into yhteistyössä Työväen Sivistysliiton kanssa.


title: Eräs avioliitto

text: Teoksen alkusanoissa sen toimittanut Matti Salminen kertoo, että kokoelma syntyi Haanpään juhlavuoden kunniaksi. Vuonna 2015 tuli kuluneeksi 110 vuotta Haanpään syntymästä ja 60 vuotta hänen kuolemastaan. Kertomuksia ei ole julkaistu aiemmin Haanpään novellikokoelmissa eikä kootuissa teoksissa, vaan ne ovat peräisin aikakauslehdistä, juhlajulkaisuista ja tutkimuksista. Suuri ansio niiden löytymisestä on Haanpää-tutkija Esko Viirteellä, joka 1990-luvulla selvitteli Haanpään tyttären Elsa Hyvärisen jäämistöä.


title: Eräs avioliitto

text: Kokoelmassa on 28 kertomusta, ja kymmenen niistä sivuaa jotakin Haanpään romaania. Haanpäällä oli tapana hyödyntää tuotantoaan muokkaamalla niistä novelleja julkaistavaksi lehdissä. Salminen huomauttaa alkusanoissa, että lukiessa eräitä "Noitaympyrään" liittyviä novelleja hänelle tuli tunne, ettei "Noitaympyrä" mahdollisesti olekaan tarkasti Haanpään käsialaa vaan sitä olisi muokattu kustantamossa, ja hän vertaa sitä Väinö Linnan "Sotaromaanin" kokemaan kohtaloon.


title: Eräs avioliitto

text: Teoksen lopussa on tietoja kokoelman kertomuksista.


title: Gaëtan Saku Bafuanga

text: Gaëtan Saku Bafuanga Baya (s. 22. heinäkuuta 1991 Nanterre) on ranskalainen kolmiloikkaaja. 181 senttimetriä pitkä ja 75 kilogrammaa painava Saku Bafuanga edustaa Stade Sottevillais 76:a ja hänen valmentajaan toimii Jean-Hervé Stievenart.


title: Gaëtan Saku Bafuanga

text: Saku Bafuanga oli mukana vuoden 2013 MM-kilpailuissa Moskovassa sijoittuen finaalissa sijalle seitsemän tuloksella 16,79. Vuoden 2013 Frankofonisista kisoista Nizzasta hän saavutti hopeaa tuloksella 16,93.


title: Gaëtan Saku Bafuanga

text: Vuoden 2013 alle 23-vuotiaiden EM-kilpailuista Tampereelta Saku Bafuanga saavutti hopeaa.


title: Pokémon: Johto League Champions

text: Pokémon: Johto League Champions on televisiosarja Pokémonin neljännen tuotantokauden nimi.


title: Pokémon: Johto League Champions

text: Suomessa kausi alkoi 9. marraskuuta 2002 jaksolla "Miten käy Goldenrodissa?", ja päättyi 5. toukokuuta 2003 jaksoon "Kovaa teetä", jolloin kauden jälkimmäinen puolisko eli 26 jaksoa jäi näyttämättä. Suomessa neljättä kautta näytettiin yhteensä 26:n jakson verran.


title: Pokémon: Johto League Champions

text: Kausi alkoi Kids' WB!:llä Yhdysvalloissa 18. elokuuta 2001 jaksolla "A Goldenrod Opportunity". Neljäs tuotantokausi käsitti 52 jaksoa, joka päättyi jaksoon "Machoke, Machoke Man" 7. syyskuuta 2002.


Brittiläisten Neitsytsaarten jalkapallomaajoukkue edustaa Brittiläisiä Neitsytsaaria miesten jalkapallon kansainvälisissä otteluissa. Sitä hallinnoi Brittiläisten Neitsytsaarten jalkapalloliitto. Joukkue kuuluu sekä maanosaliitto CONCACAFiin että kansainväliseen jalkapalloliitto FIFAan. Joukkue ei ole koskaan selviytynyt MM-kilpailujen, Gold Cupin tai Caribbean Cupin lopputurnaukseen. Se on osallistunut MM-karsintoihin vuoden 2002 MM-kisojen karsinnoista lähtien.


title: Caymansaarten jalkapallomaajoukkue

text: Caymansaarten jalkapallomaajoukkue edustaa Caymansaaria miesten jalkapallon kansainvälisissä otteluissa. Sitä hallinnoi Caymansaarten jalkapalloliitto. Maajoukkue kuuluu sekä maanosaliitto CONCACAFiin että kansainväliseen jalkapalloliittoon FIFAan. Caymansaaret on osallistunut vuoden 1998 MM-kilpailujen karsintojen jälkeen aina MM-karsintoihin, mutta ei ole selviytynyt lopputurnaukseen. Se ei ole myöskään koskaan selvytynyt Gold Cupin lopputurnaukseen. Caribbean Cupissa Caymansaaret on esiintynyt neljästi. Sen paras sijoitus Caribbean Cupissa on neljäs vuodelta 1995, jolloin se toimi myös kilpailujen toisena isäntämaana.


title: Sulayman Bah

text: Sulayman "Saul" Bah (s. 21. tammikuuta 1986) on gambialais-ruotsalainen pikajuoksija, joka kilpailee pääosin 100 metrin juoksussa. Bah edustaa Ullevi FK Göteborgia.


title: Sulayman Bah

text: Bah voitti pikaviestin Ruotsin mestaruuden vuonna 2014 ja seuraavana vuonna hopeaa 60 metriltä sisäratojen Ruotsin-mestaruuskilpailuista. Kesäkuussa 2015 hän juoksi 100 metriä Skarassa aikaan 10,22, joka on Ruotsin historian kolmanneksi nopein aika.


title: Sulayman Bah

text: Gambiasta kotoisin oleva Bah muutti Ison-Britannian Manchesteriin, josta hän löysi tulevan vaimonsa, vuonna 2006. Vuonna 2011 Bah ja hänen vaimonsa muuttivat Ruotsiin ja Bah sai myöhemmin Ruotsin kansalaisuuden.


title: Andrei Levtšenko

text: Andrei Levtšenko (, s. 1. tammikuuta 1985 Harkova) on ukrainalainen lentopalloilija, joka edustaa Mestaruusliigassa pelaavaa Vammalan Lentopalloa. Pelipaikaltaan 204-senttinen ja 100-kiloinen Levtšenko on keskitorjuja. Levtšenkon iskulyönti ylettyy 354 senttimetrin korkeuteen.


title: Andrei Levtšenko

text: Vuodet 2004-2008 ja 2009-2011 Levtšenko edusti kotimaansa pääsarjan Lokomotiv Harkovaa voittaen neljä kertaa maan mestaruuden ja viisi kertaa cup-mestaruuden. Kauden 2008-2009 hän pelasi latvialaisessa Elvi Kuldigassa. Kauden 2011-2012 Levtšenko pelasi Ranskan Pro A-liigan Arago de Sètessä. Vuodet 2012-2014 hän edusti valkovenäläistä Šahtjor Soligorskia.


title: Andrei Levtšenko

text: Kauden 2014-2015 Levtšenko pelasi kazakstanilaisessa TNK KazChromessa. Syyskuussa 2015 hän siirtyi Suomen Mestaruusliigan Vammalan Lentopalloon.


title: Ford Transit (1965)

text: Ensimmäisen sukupolven Ford Transitia valmistettiin vuosina 1965–1978.


title: Ford Transit (1965)

text: Ensimmäinen Transit-nimeä kantanut pakettiauto oli Fordin Saksassa Kölnin tehtaalla vuosina 1961–1965 valmistama Ford Taunus Transit. Tätä mallia ei kuitenkaan suuressa määrin viety ulkomaille, joten Saksan ulkopuolella ensimmäisellä sukupolvella tarkoitetaan vuonna 1965 esiteltyä mallia.


title: Ford Transit (1965)

text: 1960-luvun alussa Euroopan Fordin eri maiden tehtailla ei ollut juuri minkäänlaista yhteistyötoimintaa, ja tuntuikin kuin ne kilpaisivat toisiaan vastaan – vaikkakin automalleja myytiin samalla merkillä. Tuohon aikaan Ford valmisti Euroopan markkinoille kahta pakettiautoa: Länsi-Saksassa Taunus Transitia ja Englannissa Thames 400E:tä. Kumpikin malli menestyi hyvin kotimarkkinoillaan, muttei kuitenkaan ulkomailla. Fordin pääkonttorissa Yhdysvalloissa tilanteesta oltiin tietoisia, ja kilpailua jopa rohkaistiin, sillä sen arveltiin pitävän yllä kehitystä. Henry Ford II alkoi kuitenkin tuntea kilpailutilanteen epätoivottuna ja toi mielipiteensä selvästi esille. Hän halusi panna pisteen eri tehtaiden väliselle kilpailulle, kun Englannin ja Saksan tehtaat alkoivat kumpikin suunnitella itsenäisesti korvaajaa pakettiautoilleen. Tässä vaiheessa Englannissa Thames 400E:n korvaavan 800E:n kehitys oli jo pitkällä, samoin kuin Saksassa Taunus Transitin seuraajamallin.


title: Ford Transit (1965)

text: Uuden yhtenäisen pakettiautomalliston työnimeksi tuli ”Project Redcap”, eikä Transit-nimeä ollut alun perin tarkoitus käyttää uudesta mallista. Saksalais-englantilainen yhteistyöprojekti käynnistyi kuitenkin nihkeästi, ja amerikkalainen suunnitteluosastolla työskennellyt Ed Baumgartner totesikin, että ”olisi varmasti ollut helpompaa lähettää miehet Kuuhun kuin yhdistää Englannin ja Saksan Fordit.” Alkukankeudesta huolimatta yhteistyö alkoi kuitenkin pikkuhiljaa sujua. Suunnittelun edetessä ”Project Redcap” -nimestä alettiin hiljalleen luopua, ja erityisesti Englannissa alettiin käyttää nimitystä ”V-Series” tai ”V-Class”. V-kirjaimen siirsi syrjään Englannin Fordin johtaja Bill Batty, keksittyään lyhentää Taunus Transit muotoon "Transit." Kirjaimen V alkuperästä on useita teorioita. Sen arvaillaan johtuvan sanasta "van" (engl. "pakettiauto") tai voimanlähteeksi suunnitellusta V-moottorista.


title: Ford Transit (1965)

text: Valmistaja oli tehnyt enemmän kuin selväksi, että Transitin myötä haluttiin ottaa suuri harppaus eteenpäin. Tuohon aikaan kuljetuskapasiteetti ja kantavuus menivät pakettiautojen suunnitelussa selkeästi mukavuuden ja ajo-ominaisuuksien edelle. Eräs merkittävä tekijä Transitissa oli moottorin sijoittaminen ”henkilöautomaisesti” keulalle, sen sijaan että moottori olisi useimpien pakettiautojen tapaan maannut ohjaamon alla. Moottorin sijoitusratkaisu helpotti huomattavasti huoltamista, sekä antoi myös paremman suojan kolaritilanteessa kuin vanhanaikaiset lyhytnokkaiset mallit.


title: Ford Transit (1965)

text: Harvinaislaatuinen seikka Transitin kehitysprojektissa oli se, että suunnittelu aloitettiin kokonaan puhtaalta pöydältä. Tavallisesti uuden mallin kehityksessä lainataan komponentteja ja teknisiä ratkaisuja joko edeltäjästä tai jostain rinnakkaismallista. Ennen prototyyppimallien valmistumista suunnitteluryhmä rakensi Bedford CA:n pohjalta koekappaleen, jonka avulla kehitettiin muun muassa alustaratkaisuja. Sen lisäksi kaksi autoa rakennettiin edeltävän Thames 400E -mallin pohjalta.


title: Ford Transit (1965)

text: Transitin ensimmäinen savimalli valmistui Yhdysvalloissa vuonna 1963, minkä jälkeen se lähetettiin Atlantin yli Englantiin. Lopputulokseen ei kuitenkaan oltu Euroopassa tyytyväisiä, sillä Transitin haluttiin nimenomaan näyttävän eurooppalaiselta autolta. Tämän vuoksi keulan muotoja, muun muassa ajovaloja ja etusäleikköä, muutettiin. Ensimmäinen valmis prototyyppi saatiin valmiiksi tammikuussa 1964. Seuraavan 18 kuukauden aikana rakennettiin yhteensä 17 prototyyppiä, jotka lähetettiin testattaviksi ympäri Eurooppaa. Transitin talviominaisuuksia testattiin Suomessa 30 asteen pakkasessa.


title: Ford Transit (1965)

text: Transitin pakettiauto- ja bussimalleissa päädyttiin käyttämään itsekantavaa kokoteräksistä koria. Erilliset ohjaamo- ja alustarakenteet valmistettiin erillisellä tikapuurungolla, jotta korirakenteiden asentaminen rungon päälle olisi mahdollisimman yksinkertaista. Eripuraa suunnittelijoiden välillä oli siitä, pitäisikö edessä olla jäykkä etuakseli vai pyörien erillistuenta. Lopulta päädyttiin rakenteeltaan yksinkertaiseen jäykkään etuakseliin, koska Thames 400E -mallin erillistuenta ei ollut tehnyt ajo-ominaisuuksia kehuttaviksi. Jousitusratkaisuksi valittiin metalliset lehtijouset niin eteen kuin taakse. Myös takana käytettiin jäykkää akselia. Sekä etu- että takapyöriin tuli rumpujarrut, joissa ei ollut jarrutehostinta vakiona. Lisävarusteena sellaisen sen sijaan sai, ja jarrutehostimesta tulikin hittivaruste. Ohjauksen katsottiin olevan riittävän hyvä ilman ohjaustehostinta, joten sitä ei tullut vakiovarusteeksi.


title: Ford Transit (1965)

text: Ensimmäisen sukupolven Transitia valmistettiin kahdella akselivälillä. Lyhyempi (LCX) oli 2 692 millimetriä ja pidempi (LCY) 2 997 millimetriä pitkä. Pidempiakselivälisessä mallissa takana oli aina paripyörät. Suunnitteilla oli myös ekstrapitkällä akselivälillä varustettu versio (LCZ), mutta se ei kuitenkaan koskaan päätynyt tuotantoon. Kirjaimet L ja C tulivat englannin kielen sanoista "Light Commercial", ja viimeinen kirjain viittaa akselivälin pituuteen.


title: Ford Transit (1965)

text: Transitin voimanlähteiksi ei edes harkittu otettavan edeltäjien tehottomia ja raskaita moottoreita. Suunnitteluohjeeksi Yhdysvaltoihin annettiin, että moottorin olisi oltava mahdollisimman pienikokoinen. Moottoritilan leveys ei ollut ongelma, mutta pituutta sen sijaan oli rajallisesti. Tämän vuosi päädyttiin V-moottoriin, joka täyttäisi kokovaatimukset. Sekä Saksassa että Englannissa alettiin suunnitella itsenäisesti uusia moottoreita, jotka olisivat neli- ja kuusisylinterisiä. Kummassakin tapauksessa sylinterien kulma olisi 60 astetta. Ajatuksena oli, että molemmissa maissa syntyviä moottoreita valmistettaisiin samalla tehtaalla, ja niistä voisi luoda eri iskutilavuuksisia vaihtoehtoja muuttamalla iskunpituuksia ja sylinterien halkaisijoita. Näin voitaisiin kehittää moottoriperhe, joka soveltuisi erilaisiin käyttötarkoituksiin ja erikokoisiin autoihin. Saksassa V4-moottori "Hummer" saatiin valmiiksi jo vuonna 1962, ja se otettiin käyttöön Taunus 12M -henkilöautomallissa. Kaksi vuotta myöhemmin valmistui myös V6-versio. Englannissa puolestaan V4-moottori "Essex" esiteltiin lokakuussa 1965, samaan aikaan kuin itse Transit. Sama moottori tuli myös Ford Corsair -henkilöautoon. Englantilainen V6 tuli markkinoille keväällä 1966. Englantilaisten kehittämien moottorien iskutilavuudet olivat 1,7–3,4 litran välillä, kun taas saksalaisten iskutilavuudet ulottuivat 1,2 litrasta aina 4,0 litraan saakka. Uudet moottorit varustettiin niin ikään uudella vaihteistolla, joka pysyi käytössä aina 1990-luvulle saakka. Kokonaisuutena voidaan sanoa, että Transitin moottorit eivät olleet teknisesti edistyksellisiä, mutta ajoivat asiansa yksinkertaisina, kestävinä ja hyvin vääntävinä.


title: Ford Transit (1965)

text: 1960-luvulla pienissä ja keskikokoisissa hyötyajoneuvoissa ei tavallisesti käytetty dieselmoottoreita. Ford halusi kuitenkin suoda asiakkailleen mahdollisuuden valita halutessaan Transitiin dieselmoottori. Tästä aiheutui suuri ongelma, sillä nelisylinterinen dieselmoottori ei yksinkertaisesti mahtunut lyhyeen moottoritilaan. Englannissa käynnistettiin projekti V4-dieselistä, mutta hanke keskeytettiin. Ford päätyi käyttämään Perkinsin dieselmoottoria, sillä kyseisen yrityksen moottoreita oli aiemminkin käytetty Ford-autoissa. Perkinsillä oli tuotannossa käyttötarkoitukseen sopiva 1,76-litrainen "Type 4/99" -moottori, mutta sekään ei sopinut Transitin moottoritilaan. Asiaan päätettiin kuitenkin keksiä jonkinlainen ratkaisu. Aluksi pohdittiin moottorin sijoittamista taaemmas, mutta se olisi verottanut jalkatiloja. Ford päätyi lopulta pidentämään keulaa sen verran, että rivimoottori mahtuisi moottoritilaan. Tästä aiheutui tietysti suuria kustannuksia, mutta siihen oli pakko ryhtyä – muuten dieselmoottorit olisivat jääneet pois valikoimasta. Sama pidennetty keula oli myös Transitin V6-moottorilla varustetuissa versioissa.


title: Ford Transit (1965)

text: Perkinsin dieselmoottori osoittautui kuitenkin Transitiin alitehoiseksi, minkä vuoksi jo ensimmäisen vuoden aikana se korvattiin tehokkaammalla "Type 4/108" -versiolla. Tämäkään moottori ei kuitenkaan vastannut bensiinimallien suorituskykyä. Vuoden 1967 puolivälistä lähtien Transitiin sai lisävarusteena Borg-Warnerin automaattivaihteiston, joka kuitenkin jäi melko harvinaiseksi. Sama V4-moottorin ja automaatin yhdistelmä oli ollut tarjolla jo aiemmin Corsair- ja Zephyr-henkilöautomalleihin, joten automaattivaihteiston tarjoaminen Transitiin ei aiheuttanut valmistajalle merkittäviä kustannuksia.


title: Ford Transit (1965)

text: Vuonna 1972 Ford esitteli Perkinsin dieselmoottorin korvaajaksi oman 2,4-litraisen "York"-dieselinsä, joka oli suuri edistysaskel vanhaan moottoriin verrattuna. Kyseisestä moottorista valmistettiin sekä neli- että kuusisylinterisiä versioita. "York"-moottoritkaan eivät olleet teknisesti mullistavia. Sylinterilohko oli valurautainen, kuten myös läpihengittävä sylinterikansi. Venttiileitä käytettiin työntötankojen välityksellä. Myös uudet "York"-dieselit oli suunniteltu siten, että niitä voitaisiin käyttää muissakin Fordin malleissa. Moottorin suosio tuli yllätyksenä, sillä dieselkäyttöisiä Transiteja odotettiin menevän vuodessa kaupaksi noin 30 tuhatta kappaletta, mutta kävi kuitenkin niin, että näitä malleja myytiin noin 50–60 tuhannen kappaleen vuositahdilla.


title: Ford Transit (1965)

text: Vuosien 1973–1974 öljykriisi ei Transitin valmistukseen suuremmin vaikuttanut. Ford päätti korvata edullisimman 1,7-litraisen V4-moottorinsa 1,6-litraisella nelisylinterisellä "Kent"-rivimoottorilla, joka oli aiempaa taloudellisempi ja kevyempi. Sama moottori oli myös laajasti käytössä Fordin henkilöautomallistossa, muiden muassa Escortissa ja Cortinassa. Fordin itse valmistama C3-automaattivaihteisto tuli lisävarusteeksi vuonna 1977.


title: Ford Transit (1965)

text: Vuonna 1968 Transitiin tuli uudentyyppinen matkustajien turvallisuutta parantava kojelauta, johon oli myös lisätty monien asiakkaiden kaipaamia säilytyslokeroita. Vuonna 1970 puolestaan tehtiin parannuksia auton tuuletusjärjestelmään, ja halutessaan myös kasvojen kohdalle pystyi nyt puhaltamaan ilmaa. Seuraavana vuonna etupään monilehtijousitus vaihdettiin yksilehtiseen elliptiseen lehtijousitukseen. Vuonna 1971 Transitin ulkonäköön tehtiin pieniä uudistuksia erityisesti keulan alueella. Vuoteen 1973 mennessä kaikissa Transiteissa oli edessä levyjarrut, ja vakiovarustukseen sisältyi myös jarrutehostin.


title: Ford Transit (1965)

text: Fordin SVO-osasto (Special Vehicle Option) oli kehitellyt nelivetoista Transitia. Etuakselisto oli rakennettava vetäväksi, vaihteisto uusittava kokonaan, ja autoon oli asennettava keskitasauspyörästö. Muutoksien vuoksi Transitin alustaa oli nostettava ylemmäs, jotta nelivetotekniikka mahtuisi auton alle. Transit 4×4 kiinnosti Fordia, mutta loppupäätös oli, ettei valmistaminen Fordin omassa tehtaassa olisi taloudellisesti kannattavaa. Nelivetomallin valmistus annettiin Country Tractors Ltd -nimiselle yritykselle, joka valmisti autoa Fordin valvonnan alaisena.


title: Ford Transit (1978)

text: Toisen sukupolven Ford Transitia valmistettiin vuosina 1978–1986.


title: Ford Transit (1978)

text: Koska ensimmäisen sukupolven Transitia myytiin edelleen yli kymmenen vuoden ikään ehtineenä erinomaiseen tahtiin, Ford päätyi lopputulokseen, että täysin uuden mallin sijaan tässä vaiheessa riittäisi perusteellinen kasvojenkohotus. Uudistunut Transit esiteltiin yleisölle maaliskuussa 1978. Suurimmat ulkonäölliset muutokset kohdistuivat keulaan, joka oli suunniteltu siten, että kaikki moottorit mahtuisivat sen sisään, eikä pidennettyä keulaa enää tarvittaisi osassa malleista. Etupuskuri ja -pelti olivat myös irrotettavissa huoltotöiden helpottamiseksi. Sisällä kojelauta oli aikaisempaa huomattavasti henkilöautomaisempi – siksikin että mittaristo ja muutama muu osa oli lainattu Ford Cortinasta. Perusrakenne pysyi muuttumattomana pyöräntuentoja myöten.


title: Ford Transit (1978)

text: Moottoriosastolla nelisylinteriset V-moottorit jäivät historiaan. Tarjolla oli nyt "York"-diesel sekä kannen yläpuolisella nokka-akselilla varustettuja bensiinimoottoreita. Englantilaisten V6-moottorien valmistukseen käytettävät koneet ja työkalut siirrettiin Etelä-Afrikan tehtaalle, joka hyödynsi niitä vielä useiden vuosien ajan. Yhdysvalloissa uudet nelisylinteriset bensiinirivimoottorit tunnettiin nimellä "Pinto", mutta Euroopassa niistä käytettiin koodimerkintää "T88". Transitiin "Pinto"-moottoreita oli tarjolla kaksi: 1,6-litrainen (65 hv) ja 2,0-litrainen (75 hv). "Pintot" osoittautuivat alkuvaiheessa epäluotettaviksi, minkä vuoksi Ford käytti paljon aikaa ongelmien ratkaisemiseen. "York"-dieselmoottoreita jatkokehitettiin kylmäkäynnistystä silmällä pitäen, ottamalla käyttöön tehokkaat hehkutulpat. Valmistajan mukaan moottori käynnistyisi vaivatta 20 asteen pakkasessakin.


title: Ford Transit (1978)

text: Vuonna 1979 maailmaa koetteli toinen öljykriisi, joka sai autonvalmistajat kehittelemään taloudellisempia moottoreita. Ford käynnisti useita suunnitteluprojekteja, joista yksi merkittävin oli polttoaineen suorasuihkutus dieselmoottoreissa. Kahdentoista vuoden ikään ehtineet "York"-dieselit siis korvattiin uusilla suorasuihkutteisilla dieselmoottoreilla vuonna 1984. Uusissa moottoreissa hehkutulpat voitiin jättää pois, sillä suorasuihkutusdiesel käynnistyy luotettavasti kylmällä ilman hehkutustakin. Uusi diesel oli 2,5-litrainen ja tuotti 68 hevosvoimaa.


title: Ford Transit (1978)

text: Samaan aikaan suorasuihkutusdieselin esittelyn yhteydessä tehtiin myös pieniä ulkonäöllisiä muutoksia. Etusäleikkö vaihtui harmaaseen muoviseen, johon ajovalot oli integroitu. Takana vilkut sekä peruutus- ja sumuvalot siirtyivät takavalojen yhteyteen.


title: Ford Transit (1986)

text: Kolmannen sukupolven Ford Transitia valmistettiin vuosina 1986–1994.


title: Ford Transit (1986)

text: Täysin uuden Transitin suunnitteluprojekti käynnistettiin 1980-luvun alussa koodimerkinnällä "VE6". Tarkoituksena oli luoda edeltäjäänsä sekä suurikokoisempi että monikäyttöisempi auto, jonka paino ei kuitenkaan kohoaisi ratkaisevasti aikaisempaa suuremmaksi. Muotoilu muuttui vanhaan malliin verrattuna radikaalisti – pyöreämpään ja linjakkaampaan suuntaan. Fordin ilmoittama ilmanvastuskerroin 0,37 edusti aikansa huippua. Kehittyneemmän teknologian ja alhaisemman ilmanvastuksesen ansiosta polttoaineenkulutusta saatiin pudotettua noin kahdeksalla prosentilla.


title: Ford Transit (1986)

text: On aina riskialtista ryhtyä täydellisesti uudistamaan suurta suosiota saavuttanutta automallia – näin myös Transitin tapauksessa. Tästä syystä autolehdet ottivatkin uutuusmallin heti suurennuslasin alle. Koska Ford oli käyttänyt valtavasti rahaa, vaivaa ja aikaa uuden Transitin kehitykseen, sopi myös odottaa lopputuloksen olevan onnistunut suoritus. Kolmannen sukupolven Transitin myynti alkoi kuitenkin toivotulla tavalla, ja sekä asiakkaat että lehdistö ottivat mallin vastaan innolla.


title: Ford Transit (1986)

text: 1980-luvun puoliväliin tultaessa autonvalmistajat yksi toisensa jälkeen alkoivat siirtyä erilliseen etupyöräntuentaan pakettiautoissaan. Näin päätettiin tehdä myös Transitin tapauksessa. Kuitenkin pitkäakselivälisessä mallissa säilytettiin yksinkertaisempi jäykkä akselirakenne. Lyhytakselivälisten Transitien erillistuennan suunnittelussa kiinnitettiin erityistä huomiota ajo-ominaisuuksiin ja mukavuuteen. Aluksi tarkoituksena oli käyttää pyöräntuennassa tavanomaisia MacPherson-joustintukia, mutta jalkatilojen maksimoimiseksi päädyttiin vähemmän tilaa vievään ratkaisuun.


title: Ford Transit (1986)

text: Toinen merkittävä uudistus oli kiertokuulatyyppisen ohjausvaihteen korvaaminen hammastanko-ohjauksella lyhytakselivälisissä versioissa. Pitkäakselivälisissä Transiteissa vanha ohjausvaihde säilyi.


title: Ford Transit (1986)

text: Kuljettajan viihtyvyyden lisäämiseksi ohjaamon ergonomiaan tehtiin suuria parannuksia. Kojelaudan suunnittelussa otettiin mallia hyväksi havaitusta Ford Granadan kojelaudasta. Istuimet olivat varsin henkilöautomaiset ja siten mukavat. Tuulilasi oli pinta-alaltaan erittäin suuri, ja samoin sivuikkunoista kuljettajalla oli huomattavasti aikaisempaa parempi näkyvyys.


title: Ford Transit (1986)

text: Moottorivalikoima säilyi pitkälti ennallaan siirryttäessä kolmanteen sukupolveen. Tuohon aikaan dieselmoottorit hallitsivat jo pakettiautomarkkinoita, mutta saatavilla tietenkin oli myös bensiinimoottoreita. Transitiin oli tarjolla 1,6- ja 2,0-litraiset "Pinto"-moottorit, jotka ovat OHC-tyyppisiä, eli nokka-akseli sijaitsee sylinterikannen yhteydessä, eikä työntötankoja siten tarvita. Myös englantilaisperäisiä 3,0-litraisia "Essex"-V6-moottoreita asennettiin jonkin verran Transiteihin, mutta nämä valmistuivat ainoastaan Etelä-Afrikassa, josta ne kuljetettiin kokoonpanotehtaille Eurooppaan. Vaihteistona tarjottiin ensi kertaa viisivaihteista manuaalia, joka perustui Sierra- ja Granada-malleissa käytettyyn vaihteistoon. Se oli saatavilla kaikkien moottorien yhteyteen lukuun ottamatta 1,6-litraista bensiinimoottoria. Vakiona kuitenkin oli edelleen neliportainen vaihteisto.


title: Ford Transit (1986)

text: Ford esitteli vuonna 1988 täysin uuden suorasuihkutusdieselin, joka oli 2,5-litrainen. Erityistä huomiota moottorin kehityksessä oli kiinnitetty pakokaasupäästöjen vähentämiseen.


title: Ford Transit (1986)

text: Lokakuussa 1991 tuotiin markkinoille kasvojenkohotuksen läpikäynyt Transit, jonka koodimerkinnäksi tuli "VE64". Ulkonäköä enemmän keskityttiin uudistamaan tekniikkaa aina akselivälejä myöten. Alkuperäisessä kolmannen sukupolven mallissa pisin akseliväli oli ollut 3 020 millimetriä, mutta uudistuksen myötä se kasvoi melkoisesti, jopa 3 570 millimetriin asti. Lyhyt akseliväli puolestaan piteni 2 815 millimetristä 2 835 millimetriin. Merkittävää oli myös se, että pitkäakselivälisissäkin versioissa siirryttiin nyt etupyörien erillistuentaan ja hammastanko-ohjaukseen. Samoin paripyöristä luovuttiin pitkäakselivälisissä malleissa. Huomiota kiinnitettiin lisäksi kolariturvallisuuteen jäykistämällä korirakennetta, uudistamalla etupään rakenne ja suunnittelemalla istuinten ja turvavöiden kiinnityspisteet uudelleen. Etupyöriin asennettiin tuuletetut jarrulevyt, ja takana rumpujarrujen kokoa kasvatettiin paremman jarrutustehon takaamiseksi. Lisävarusteena sai myös ABS-jarrut.


title: Ford Transit (1986)

text: Moottoriuudistuksista merkittävin oli 100-hevosvoimainen turboahdettu suorasuihkutusdiesel. Myös vanhempaan vapaasti hengittävään versioon tehtiin useita parannuksia. Kyseistä moottoria sai joko 70 tai 80 hevosvoiman versiona. "Essex"-moottoreista luovuttiin tässä vaiheessa, mutta saksalaisperäisiä V6-moottoreita sai yhä Transitiin halutessaan. Niiden valmistus oli kuitenkin melko vähäistä, sillä V6 vaati erilaiset välityssuhteet ja joitain alustamuutoksia. Bensiinimoottorien osuus myynnistä oli kääntynyt laskuun, mutta toki nekin oli edelleen pidettävä ajan tasalla. Esimerkiksi kaasuttimesta luovuttiin, ja siirryttiin käyttämään elektronisesti ohjattua polttoaineen suihkutusta. Transitiin tarjottuja 2,0 litran 87- ja 96-hevosvoimaisia "Pinto"-moottoreita käytettiin myös Sierran, Granadan ja Scorpion voimanlähteinä.


title: Ford Transit (1994)

text: Neljännen sukupolven Ford Transitia valmistettiin vuosina 1994–2000.


title: Ford Transit (1994)

text: Kolmannen sukupolven Transitille suoritettiin perusteellinen kasvojenkohotus syyskuussa 1994, jonka myötä Transitin voidaan katsoa siirtyneen neljänteen sukupolveensa. Nämä mallit saivat koodimerkinnäkseen "VE83". Muotoilua uudistettiin Fordin uuden tyylisuunnan mukaiseksi, johon kuului muun muassa ”hymynaamainen” etusäleikkö. Ohjaamossa kojelauta uudistui täysin ja oli aiempaa henkilöautomaisempi. Erotukseksi pakettiautosta ja suuremmista pikkubusseista, kahdeksan- ja yhdeksänpaikkaisista tila-autoversioista alettiin käyttää nimeä Ford Tourneo.


title: Ford Transit (1994)

text: 1990-luvun puoliväliin tultaessa turvallisuusasiat tulivat yhä tärkeämmiksi automarkkinoilla, minkä seurauksena Transiteihin tuli saataville turvatyynyt. Suomessa kuljettajan turvatyyny oli vakio- ja matkustajan lisävaruste. Toinen merkittävä turvallisuusratkaisu oli keskimmäisen istumapaikan kolmipisteturvavyö, joka oli aikansa pakettiautoissa edistyksellinen. Keväästä 1995 lähtien myös kaikissa pikkubussimalleissa oli kolmipisteturvavyöt jokaisella istumapaikalla.


title: Ford Transit (1994)

text: "Pinto"-bensiinimoottorit alkoivat pikku hiljaa käydä jo vanhentuneiksi, ja henkilöauto-osastolla Ford olikin siirtynyt jo käyttämään nykyaikaisempia DOHC-moottoreita. Tämäntyyppisessä moottorissa on kaksi nokka-akselia avaamassa imu- ja pakoventtiileitä, ja joka sylinteriä kohden on kaksi venttiiliä, eli siis venttiileitä on yhteensä kahdeksan. Suuremman tehon ja puhtaampien pakokaasupäästöjen kustannuksella nousivat valmistuskulut, mutta kilpailukyvyn säilyttämiseksi ei vanhoja moottoreita haluttu enää Transitissa käyttää. Jotta uudet DOHC-moottorit mahtuisivat moottoritilaan, oli rintapelti muotoiltava kokonaan uusiksi. Tämä johti myös siihen, että lämmityslaitekin oli uusittava, ja samalla päätettiin vaihtaa koko kojelautakin uuteen. DOHC-moottorin iskutilavuus oli 2,0 litraa ja teho 114 hevosvoimaa. Dieselmoottori pysyi samana, mutta se koki pieniä uudistuksia, ja tarjolla oli nyt neljä tehovaihtoehtoa (70/75/85/100 hv).


title: Ford Transit (2000)

text: Viidennen sukupolven Ford Transitia valmistettiin vuosina 2000–2006. Se valittiin Vuoden pakettiautoksi 2001.


title: Ford Transit (2000)

text: Ford oli jo vuonna 1993 perustanut suunnitteluryhmän pohtimaan tulevaisuuden markkinoiden Transit-mallistoa. Näihin alkoi jo olla selvää, että kevyemmät, niin sanotun ”tonniluokan” pakettiautot siirtyisivät vähitellen etuvetoon. Kahden tonnin autoissa takaveto joka tapauksessa säilyisi, koska suurella kuormalla lastattuna etuveto ei painojakauman vuoksi ole toimiva ratkaisu. Fordilla päädyttiin lopputulokseen, että hyötyajoneuvomallistoon tarvittaisiin kaksi erillistä mallia yhden sijasta: Transit olisi aina etuvetoinen, ja sen yläpuolelle tulisi suurempi takavetoinen malli. Ideaa pidettiin sinänsä järkevänä, mutta kahden hyötyajoneuvon kehittäminen erillisinä projekteina aiheuttaisi turhan paljon ylimääräisiä kustannuksia. Tästä syystä päätettiin alkaa valmistaa sekä etu- että takavetoisia Transit-malleja, joissa perusrakenne kuitenkin olisi sama. Takavetomalleissa luonnollisesti olisi pitkittäin, ja etuvetoisissa poikittain asennettu moottori. Tällainen ratkaisu vaati paljon rahaa ja aikaa, mutta Ford päätti ottaa haasteen vastaan.


title: Ford Transit (2000)

text: Uuden Transitin suunnitteluprojekti käynnistyi 1990-luvun puolivälin tienoilla Yhdysvalloissa, josta se pikku hiljaa tuotiin Eurooppaan loppuun vietäväksi. Lisäkustannusten pitämiseksi niin alhaisina kuin mahdollista, haluttiin molempien vetotapojen perusrakenteiden olevan niin lähellä toisiaan kuin suinkin mahdollista. Tämän ratkaisemiseen kului valtavasti aikaa. Täysikokoinen mallikappale valmistui vuonna 1996 Fordin johdon hyväksyttäväksi. Kaksi vuotta myöhemmin esiteltiin varsinainen konseptimalli, jolla tutkittiin yleisön reaktioita. Konsepti muistutti muodoiltaan suuresti tuotantomallia, mutta etupään ilmettä hiottiin vielä ennen markkinoilletuloa. Fordin antama koodimerkintä takavetoa käyttävälle mallille oli "V184" ja etuvetoiselle "V185".


title: Ford Transit (2000)

text: Markkinoille Transit ehti heinäkuussa 2000. Lopullinen muotoilu perustuu Fordin silloiseen New Edge Design -muotoilukieleen, joka oli esitelty ensimmäistä kertaa Ford Ka:ssa vuonna 1996. Ohjaamo oli jälleen kerran muuttunut astetta henkilöautomaisempaan suuntaan. Tällä kertaa kojelautaa ei kuitenkaan tarvinnut suunnitella täysin puhtaalta pöydältä. Oli nimittäin käynyt niin, että Yhdysvaltain markkinoilla myytävään F-150-lava-automalliin suunniteltu kojelauta oli jäänyt odottelemaan sopivaa käyttökohdetta, kun kyseiseen malliin valittiinkin toisenlainen kojelauta.


title: Ford Transit (2000)

text: ABS-jarruja tarjottiin Transitiin lisävarusteena, ja vakiovarusteeksi ne tulivat vuoden 2003 puolivälissä.


title: Ford Transit (2000)

text: Ensimmäisen Transit-sukupolven esittelystä 1965 lähtien saatavana oli aina ollut kaksi askeliväliä ja korikorkeutta. Viidennen sukupolven myötä mallistoa laajennettiin niin, että tarjolla oli nyt akselipituuksia (SWB: 2 933 mm, MWB: 3 300 mm, LWB: 3 750 mm) ja korikorkeuksia kumpiakin kolme kappaletta, sekä neljä kokonaisuuspituutta. Näin toivottiin jokaisen löytävän sopivan Transit-mallin omiin käyttötarkoituksiinsa.


title: Ford Transit (2000)

text: Huhtikuussa 2002 esiteltiin 17-paikkainen pikkubussimalli.


title: Ford Transit (2000)

text: Uusiin Transiteihin oli suunniteltava täysin uudet moottorit, sillä aikaisempia voimanlähteitä ei enää voinut pitää ajantasaisina. Tammikuussa 1998 voimaan astuneet Euro 2 -päästörajoitukset tekivät moottorien suunnittelun aiempaa kalliimmaksi ja vaativammaksi. Samalla tietysti moottoreista oli saatava irti aikaisempaa enemmän tehoa. Huomioon oli myös otettava sekin seikka, että samat moottorit oli voitava asentaa vetotavasta riippuen poikittais- tai pitkittäisasentoon.


title: Ford Transit (2000)

text: Dieselmoottoreiksi Transitiin tulivat uudet Duratorq-perheen "Puma"-tyypin moottorit. 2,4-litraisen moottorin asettaminen moottoritilaan poikittaisasennossa osoittautui vaikeaksi, minkä vuoksi etuvetoisen Transitin markkinoilletulo viivästyi puolella vuodella. Ennen kuin kyseinen moottori saatiin käyttöön Transitissa, oli sen 2,0-litraisia versioita pystytty jo asentamaan Mondeo-henkilöautomalliin.


title: Ford Transit (2000)

text: Dieselmoottorien ohella oli myös saatava uudet bensiinimoottorit – vaikkakin niiden osuus myynnistä oli vain noin kolme prosenttia. Aluksi suunniteltiin 2,3-litraisen (130 hv) DOHC-moottorin käyttämistä Transitissa. Kyseinen kahdeksanventtiilinen moottori oli jatkokehitetty versio neljännen sukupolven Transitin bensiinimoottorista. Uudessa mallissa haluttiin kuitenkin siirtyä käyttämään nykyaikaisempia 16-venttiilisiä moottoreita. Niitä oli runsaasti käytössä Fordin henkilöauto-osastolla, joten sopivan voimanlähteen löytämisen ei pitänyt olla vaikeaa. Transitin bensiinimoottoriksi valittiin 2,3-litrainen 145 hevosvoimaa tuottava DOHC-tyyppinen moottori.


title: Ford Transit (2000)

text: Moottorien lisäksi myös vaihteistojenkin oli oltava ajanmukaisia. Takavetoisissa Transiteissa voitiin yhä käyttää edellisestä sukupolvesta periytyvää vaihteistoa, joka ei vielä ollut millään tavalla vanhentunut. Etuvetoiseen malliin sen sijaan oli löydettävä uusi vaihteisto, joksi valittiin Mondeo- ja Galaxy-malleissa käytetty viisivaihteinen manuaali. Raskaampaa käyttöä silmällä pitäen siihen tehtiin vahvistuksia perusrakenteen pysyessä muuttumattomana.


title: Ford Transit (2000)

text: Hieman erikoinen ratkaisu kylläkin oli, ettei automaattivaihteistoa tullut saataville lisävarusteenakaan. Sen sijaan takavetomalliin tuli saataville viisiportainen "Durashift"-robottivaihteisto, jossa ei ole kytkinpoljinta. Tätä vaihteistoa voi käyttää joko manuaalisesti tai antaa automaattisen vaihtotoiminnon hoitaa vaihtamisen. Etuvetoiseen robottivaihteistoa ei ollut saatavana. Automaattitoimintoa käytettäessä vaihde valitaan kojelaudassa olevista painikkeista. Manuaalisen vaihtamisen painikkeet (+ ja −) sijaitsevat ohjauspyörässä. Vaihteistossa on myös talviohjelma.


title: Ford Transit (2000)

text: Kesällä 2002 esiteltiin 2,0-litrainen 125 hevosvoimaa tehoa tuottava yhteispaineruiskutteinen dieselmoottori. Huhtikuussa 2004 2,4-litraisen dieselin teho nousi 135 hevosvoimaan, ja samalla siihen tuli kuusivaihteinen manuaalivaihteisto.


title: Omer Damari

text: Omer Damari (, s. 24. maaliskuuta 1989 Rishon LeZion) on israelilainen jalkapalloilija, joka edustaa Itävallan Bundesliigassa pelaavaa FC Red Bull Salzburgia lainalla Saksan 2. Bundesliigan RB Leipzigistä. Pelipaikaltaan molempijalkainen Damari on hyökkääjä. Hän kuuluu myös Israelin jalkapallomaajoukkueeseen.


title: Omer Damari

text: Damari aloitti uransa kotimaansa Maccabi Petah Tikvassa, jossa hän pelasi vuosina 2006-2011 Ligat ha'Alia. Otteluita kertyi 118 ja maaleja 29. Vuodet 2011-2014 Damari edusti saman sarjan Hapoel Tel Aviv FC:tä, jonka paidassa hän debytoi myös Eurooppa-liigassa. Hapoelin riveissä Damari pelasi 101 ottelua viimeistellen hienot 56 maalia.


title: Omer Damari

text: Kaudeksi 2014-2015 Damari siirtyi Itävallan Bundesliigan, Austria Wienin joukkueeseen. Hän pelasi seurassa puoli vuotta tehden 13 ottelussa kahdeksan maalia. Tammikuussa 2015 Damari siirtyi Saksan 2. Bundesliigan RB Leipzigiin, jossa hän pelasi kevätkaudella kymmenen ottelua ilman maaleja. Kaudeksi 2015-2016 hän siirtyi lainalla Itävallan Bundesliigan FC Red Bull Salzburgiin.


title: Omer Damari

text: Damari on edustanut Israelia monissa nuorten maajoukkueissa. Israelin jalkapallomaajoukkueessa debyytti tapahtui marraskuussa 2010 ystävyysottelussa Islantia vastaan. Tuossa ottelussa Damari teki myös maajoukkueuransa ensimmäiset kaksi osumaa. Lokakuussa 2014, EM-karsintaottelussa Andorraa vastaan, Damari teki hattutempun.


title: Ford Transit (2006)

text: Kuudennen sukupolven Ford Transitia valmistettiin vuosina 2006–2013. Se valittiin Vuoden pakettiautoksi 2007.


title: Ford Transit (2006)

text: Vuonna 2006 viidennen sukupolven Transit kävi läpi perusteellisen kasvojenkohotuksen. Eniten muotoilu muuttui keulan osalta, johon tuli samankaltainen ilme kuin vuoden 1998 konseptimallissa. Ulkonäön ohella muutoksia tehtiin myös ohjaamossa, jossa kojelauta ja ohjauspyörä vaihdettiin täysin uusiin.


title: Ford Transit (2006)

text: Aiempi bensiinimoottori korvattiin Rangerin 2,3-litraisella 146-hevosvoimaisella, mutta Suomen tuontiohjelmasta se jätettiin pois. Kaikissa dieselmoottoreissa siirryttiin käyttämään yhteispaineruiskutusta. 2,0-litrainen diesel vaihtui 2,2-litraiseen, josta oli kolme tehovaihtoehtoa (85/110/130 hv). 2,4-litraisia oli myös tarjolla kolme eritehoista versiota (100/115/140 hv).


title: Ford Transit (2006)

text: Vuonna 2007 130-hevosvoimaisen 2,2 litran dieselin teho nousi 140 hevosvoimaan. Transit-malliston uusi moottori oli viisisylinterinen 3,2-litrainen diesel, joka tuotti 200 hevosvoimaa tehoa. Kyseinen moottori oli saatavana ainoastaan takavetoiseen versioon.


title: Ford Transit (2006)

text: Loppuvuodesta 2008 110-hevosvoimaisen 2,2-litraisen moottorin tehoa nostettiin 115 hevosvoimaan.


title: Ford Transit (2006)

text: Vuoden 2006 puolivälissä Ford esitteli urheilullisen Transit Sport Van -mallin, jossa oli moottorina 2,2 litran (130 hv, 2007 lähtien 140 hv) diesel. Ulkoasua on piristetty raidoituksella, 18 tuuman kevytmetallivanteilla, korinmuotoilusarjalla ja pakoputkien kaksoisulostulolla. Varusteluun sisältyi matkustajan turvatyyny, tuulilasinpyyhkijöiden sadetunnistin, kuuden levyn CD-vaihtaja, veluuriverhoilu, monitoimiohjauspyörä ja kuormatilan suojasarja.


title: Ford Transit (2006)

text: Juhlistaakseen Transitin valintaa Vuoden pakettiautoksi 2007, Ford valmisti yhden kappaleen ekstrapitkää Transit XXL:ksi nimettyä mallia, joka rakennettiin yhdistämällä kaksi tavallista Tourneo-pikkubussia. Auto on 7,4 metriä pitkä ja siinä on istumapaikat kahdeksalle hengelle. Moottorina on 2,2-litrainen (130 hv) diesel, ja ylelliseen varusteluun kuuluu nahkaverhoilu, DVD-soitin matkustamon näyttöruuduilla ja 16 tuuman kevytmetallivanteet.


title: Ford Transit (2013)

text: Seitsemännen sukupolven Ford Transitia on valmistettu vuodesta 2013 lähtien.


title: Ford Transit (2013)

text: Seitsemännen sukupolven Ford Transit -mallistossa on kaksi erikokoista mallia. Keskikokoinen, etuvetoinen Transit Custom esiteltiin vuonna 2012 Englannissa ja suurempi takavetoinen Transit Detroitin autonäyttelyssä tammikuussa 2013.


title: Ford Transit (2013)

text: Takavetoisen Transitin kehittivät yhteistyössä Fordin Euroopan ja Pohjois-Amerikan suunnitteluosastot. Pohjois-Amerikan markkinoilla takavetoinen Transit korvasi Ford Econolinen.


title: Ford Transit (2013)

text: Pakettiauton koripituuksia on Suomessa tarjolla kolme (L2, L3, L4) ja -korkeuksia kaksi (H2, H3) kappaletta. Linja-automallin saa Suomessa vain keskipitkällä (L3) ja pisimmällä (L4) koripituudella. Keskipitkä linja-auto on aina keskikorkea (H2) ja pitkä korkea (H3). Istuimia on 14–18 henkilölle korimallista riippuen.


title: Ford Transit (2013)

text: Suomeen tuodaan ainoastaan 2,2-litraista Duratorq TDCi -dieselmoottoria kahdella tehovaihtoehdolla (125/155 hv). Pienintä 100-hevosvoimaista versiota ei ole Suomen tuontiohjelmassa. Voimansiirtona on kuusivaihteinen manuaalivaihteisto. Muualla tarjolla ovat myös 2,3-litrainen Duratec-bensiinimoottori, 3,2 ja 2,4 litran TDCi:t sekä vain Pohjois-Amerikassa 3,5 EcoBoost- ja 3,7 Ti-VCT V6 -bensiinimoottorit. Kuusivaihteinen automaattivaihteisto on saatavana ainoastaan Pohjois-Amerikan markkinoilla.


title: Ford Transit (2013)

text: Suomessa pakettiauton varustetasot ovat ECOnetic ja Trend.


title: Ford Transit (2013)

text: ECOneticissa on vakiona kuljettajan turvatyyny, ABS-jarrut, ESP, sähköikkunat, 16 tuuman teräsvanteet, kauko-ohjattava keskuslukitus, ajotietokone, lämmitettävä kahdeksassa suunnassa säädettävä kuljettajan istuin, radio, Bluetooth-järjestelmä, päiväajovalot, ohjauspyörän kallistuksen ja etäisyyden säätö, lämmitettävät sähköpeilit ja ikkunaton liukuovi matkustajan puolella.


title: Ford Transit (2013)

text: Trendissä on lisäksi pölykapselit, sumuvalot, CD-soitin, Ford SYNC -hätäaputoiminto, manuaali-ilmastointi, nahkaverhoiltu ohjauspyörä ja vaihteenvalitsimen nuppi sekä vakionopeudensäädin.


title: Ford Transit (2013)

text: Transitin pikkubussiversiossa on turvaverhot, jotka suojaavat kaikkien viiden istuinrivin matkustajia. Verho on pituudeltaan 4,5 metriä, ja sen on sanottu olevan maailman suurin turvatyyny.


title: Kafi

text: Oy Kafi Ab oli Teuvalla vuosina 1974–1991 toiminut matkailuvaunujen valmistaja, joka ehti itsenäisenä yrityksenä valmistaa runsas tuhat vaunua ennen kuin siirtyi Lohja Caravans Oy:n omistukseen vuonna 1979. Kafi jatkoi Lohjan tuotemerkkinä vuoteen 1991 saakka, ja kaikkiaan Kafi-merkkisiä matkailuvaunuja tehtiin 9 300 kappaletta.


title: Kafi

text: Alun perin oli tarkoitus, että Teuvalla ryhdyttäisiin kokoamaan ruotsalaisen Karosseri AB Elitin laadukkaina pidettyjä Kabe-matkailuvaunuja. Tätä varten ruotsalaisyritys ja pari autoalan yrittäjää Porista perustivat tehtaan Teuvalle, jossa oli saatavana taitavia puuseppiä. Jostain syystä Kabe-vaunuja ei ryhdyttykään valmistamaan, vaan kehitettiin oma Kafi-mallisto (Kabe i Finland).


title: Kafi

text: Ensimmäinen Kafi-malli oli 510, ja vuonna 1975 esiteltiin Kafi 460. Malliston myyntivaltteina olivat tukevuus, lämpimyys ja kodikkaana pidetty sisustus. Kafi esitteli usein muista valmistajista poikkeavia ratkaisuja, joista osasta jouduttiin kuitenkin luopumaan.


title: Kafi

text: Tehtaan uusi omistaja Lohja Caravans teetti Teuvalla 1980-luvulla Kafi-vaunujen ohella myös Solifer-merkillä myytyjä vaunuja. Matkailuvaunujen lisäksi Kafin tehtaalla valmistettiin 3 000 taukotupavaunua Tielaitokselle ja suuria määriä myös Neuvostoliittoon. Kolmas tuoteryhmä olivat Kafi Commercial -kioskivaunut.


title: Kafi

text: Kafin suosio matkailuvaunumerkkinä hiipui laatu- ja kosteusongelmiin. Vuoden 2014 lopussa Suomessa oli yhä rekisterissä lähes 3 000 Kafi-vaunua.


title: Luettelo Maija Vilkkumaan kappaleista

text: Tämä on luettelo Maija Vilkkumaan kappaleista hänen soolouraltaan. Kappaleet on pyritty järjestämään julkaisuajan mukaan vanhimmasta uusimpaan.


title: Ion Gheorghe Maurer

text: Ion Gheorghe Maurer (23. syyskuuta 1902 Bukarest – 8. helmikuuta 2000 Bukarest) oli romanialainen kommunistipoliitikko. Hän toimi Romanian ulkoministerinä 1957–1958, nimellisenä valtionpäämiehenä 1958–1961 ja pääministerinä 1961–1974.


title: Ion Gheorghe Maurer

text: Maurer oli osittain saksalaista sukujuurta. Hänellä oli keskiluokkainen tausta ja hän oli koulutukseltaan lakimies. Hän kuului Romanian kommunistiseen puolueeseen vuodesta 1936. Toisen maailmansodan aikana hän oli vangittuna. Sodan jälkeen hän toimi kommunistisessa Romaniassa monissa johtavissa asemissa. Vuosina 1958–1961 hän oli suuren kansalliskokouksen presidiumin puhemies eli Romanian nimellinen valtionpäämies, minkä jälkeen hän siirtyi pääministeriksi. Pääministerikaudellaan hänen on sanottu olleen Romanian toiseksi vaikutusvaltaisin johtaja presidentti Nicolae Ceaușescun jälkeen. Maurer omistautui varsinkin ulkopolitiikalle. Hän pyrki Ceaușescun tavoin lisäämään Romanian itsenäistä liikkumavaraa suhteessa Neuvostoliittoon ja yritti myös sovitella 1960-luvulla Neuvostoliiton ja Kiinan välistä kiistaa. Ideologisesti häntä pidettiin maltillisena.


title: Ion Gheorghe Maurer

text: Maurerin on oletettu vetäytyneen pääministerin tehtävistä vuonna 1974 siksi, että hän ei hyväksynyt Ceaușescun voimistuvaa itsevaltaisuutta. Virallisesti eron syynä oli heikentynyt terveys. Maurer oli loukkaantunut vakavasti, kun häntä kuljettanut jeeppi suistui tieltä metsästysmatkan aikana vuonna 1970. Maurer kuoli Bukarestissa 97-vuotiaana vuonna 2000.


title: SC Austria Lustenau

text: SC Austria Lustenau on vuonna 1914 perustettu jalkapalloseura Lustenausta, Itävallasta. Sen edustusjoukkue pelaa kaudella 2018–2019 maan toiseksi korkeimmalla sarjatasolla 2. Ligassa. Seuran kotikenttänä toimii 8 800 katsojaa vetävä Reichshofstadion.


title: Ilie Verdeț

text: Ilie Verdeț (10. toukokuuta 1925 Comănești – 20. maaliskuuta 2001 Bukarest) oli romanialainen kommunistipoliitikko ja diktaattori Nicolae Ceaușescun lanko. Hän toimi Romanian apulaispääministerinä vuosina 1966–1974 ja pääministerinä 1979–1982. Kun Ceaușescu syrjäytettiin joulukuussa 1989, Verdet julisti itsensä väliaikaisen hallituksen johtajaksi, mutta hänet syrjäytettiin jo noin 20 minuutin kuluttua julistuksen antamisesta. Hän perusti vuonna 1990 Sosialistisen työväenpuolueen. Verdet johti tätä kääpiöpuoluetta vuoteen 1999.


title: Mari Jungstedt

text: Mari Jungstedt (s. 31. lokakuuta 1962) on ruotsalainen rikoskirjailija.


title: Mari Jungstedt

text: Jungstedt on opiskellut taloustiedettä Uppsalassa, käynyt opettajakorkeakoulua Tukholmassa ja valmistunut toimittajaksi Sundsvallin toimittajakorkeakoulusta. Hän on työskennellyt radio- ja televisiotoimittajana. Jungstedt toimi kymmenen vuotta Ruotsin television alueuutisten uutisankkurina ja myöhemmin TV4:n ajankohtaisohjelman vetäjänä. Nykyisin hän on vapaa kirjailija.


title: Mari Jungstedt

text: Jungstedt on ollut perustamassa Nobel-palkinnolle kilpailijaa, jonka jakaa Uusi akatemia, Den Nya Akademien, johon on liittynyt noin sata kulttuurialojen edustajaa. Palkinto jaetaan 10. joulukuuta, kuten Nobelin kirjallisuuspalkintokin on jaettu.


title: Mari Jungstedt

text: Jungstedt tunnetaan Gotlantiin sijoittuvasta dekkarisarjasta, jonka päähenkilöitä ovat komisario Anders Knutas ja journalisti Johan Berg. Kirjoissa kuvataan poliisin työtä, tv-työtä ja mediamaailmaa sekä tiedotusvälineiden ja poliisin yhteistyötä. Sarjan ensimmäinen osa ilmestyi vuonna 2003. Jungstedt on kirjoittanut myös Gran Canarialle sijoittuvaa dekkarisarjaa. Ruben Eliassenin kanssa kirjoitettu ensimmäinen osa ilmestyi vuonna 2015. Jungstedt ja Eliassen tapasivat Kanarialla vuonna 2012 ja kihlautuivat vuonna 2013. Pari erosi vuonna 2015 ja Jungstedt jatkaa sarjan kirjoitamista yksin.


title: Constantin Dăscălescu

text: Constantin Dăscălescu (2. heinäkuuta 1923 Breaza – 15. toukokuuta 2003 Bukarest) oli romanialainen kommunistipoliitikko, joka toimi Romanian pääministerinä vuosina 1982–1989.


title: Constantin Dăscălescu

text: Dăscălescu toimi Romanian kommunistisen puolueen Galațin piirin ensimmäisenä sihteerinä vuosina 1965–1974, minkä jälkeen hän työskenteli puolueen keskushallinnossa. Maan pääministeriksi hänet nimitettiin vuonna 1982. Dăscălescu oli viimeinen diktaattori Nicolae Ceaușescun valtakauden pääministereistä ja hänen on sanottu olleen heistä kaikkein uskollisin Ceaușesculle ja tämän vaimolle Elenalle. Häntä on luonnehdittu kasvottomaksi virkamieheksi, joka totteli presidentin määräyksiä. Vallankumouksellisen liikehdinnän puhjettua joulukuussa 1989 Dăscălescu lähetettiin Timișoaraan ensin tukahduttamaan mielenosoituksia ja sitten neuvottelemaan mielenosoittajien kanssa, mutta neuvottelut eivät johtaneet mihinkään Ceaușescun taipumattomuuden vuoksi. Välittömästi Ceaușescun teloituksen jälkeen Dăscălescu määräsi viimeisellä määräyksellään kaikki poliittiset vangit vapautettaviksi, ennen kuin joutui itse eroamaan.


title: Constantin Dăscălescu

text: Dăscălescu joutui vuonna 1990 muun entisen puoluejohdon kanssa oikeuteen syytettynä satojen mielenosoittajien surmauttamisesta edellisvuonna. Hänet tuomittiin vuonna 1991 murhasta elinkautiseen vankeuteen, mutta hänet vapautettiin myöhemmin heikon terveyden perusteella.


title: Bucciali

text: Bucciali on vuosina 1922-1933 valmistettu ranskalainen automerkki.


title: Bucciali

text: Angelo ja Paul Albert Bucciali valmistivat autoja aluksi BUC-merkkisinä. Niissä oli aluksi kaksitahtinen moottori, myöhemmin myös kuusisylinterinen 1,5 litran moottori. BUC-merkkiä valmistettiin vuosina 1922-26.


title: Bucciali

text:
Bucciali TAV-6 kohahdutti Pariisin autonäyttelyssä lokakuussa 1928. Uusi malli TAV-6 oli etuvetoinen ja siinä oli portaaton automaattivaihteisto. Moottori oli 2,4 litrainen ja myöhemmin 6- tai 8-sylinterinen. Kaikissa pyörissä oli erillisjousitus. Etuvetoinen auto oli 1920-luvulla harvinainen. Vuotta myöhemmin esiteltiin ensimmäinen amerikkalainen etuvetoauto Cord ja pian sen jälkeen myös saksalainen DKW alkoi valmistaa etuvetoautoja.
Vain prototyypin asteelle pääsi 1930-luvulla kehitetty Bucciali Double Huit, jossa oli kaksi kahdeksansylinteristä rivimoottoria rinnakkain. Sen 16-sylinterisen moottorin iskutilavuus oli 8 litraa. Moottorin teho oli 88 kW (120 hv).


title: OM-asuntovaunu

text: OM-asuntovaunut ovat toiminimi Onni Mäkivirran Punkalaitumella vuosina 1962–1967 vamistamia matkailuvaunuja, joita tehtiin kaikkiaan noin 400. Yritys oli ensimmäinen teollisen mittakaavan matkailuvaununtekijä Suomessa ja työllisti parhaimmillaan noin 30 ihmistä.


title: OM-asuntovaunu

text: Taksiautoilija Onni Mäkivirta rakensi ensimmäisen matkailuvaununsa omaan käyttöön vuonna 1960. OM-vaunuja tehtiin viittä eri mallia, pituudeltaan 2,8–4,4 metriä. OM 15 -mallissa oli takaosassa sauna.


title: Hannu Haahti (professori)

text: Hannu Gabriel Haahti, sukunimi vuoteen 1906 "Hahnsson" (3. marraskuuta 1895 Rymättylä – 29. kesäkuuta 1953) oli suomalainen lääkäri ja tuberkuloosiopin professori.


title: Hannu Haahti (professori)

text: Haahden vanhemmat olivat kirkkoherra Hannu Haahti, vuoteen 1906 Hahnsson ja Lovisa Gabriela Geitlin (1870–1940). Hän oli naimisissa vuodesta 1922 Anna Elise Nevanlinnan, vuoteen 1906 Neovius (s. 1896) kanssa. Professori, lääketieteen tohtori Eero Haahti oli heidän poikansa. Haahden sisar oli kirjailija Elli Kaarlehto ja veli everstiluutnantti Usko Haahti.


title: Hannu Haahti (professori)

text: Haahti pääsi ylioppilaaksi 1913 ja valmistui lääketieteen kandidaatiksi 1917, lisensiaatiksi 1923 sekä lääketieteen ja kirurgian tohtoriksi 1928. Haahti vertasi väitöskirjassaan "Armeija terveydellisenä tekijänä yhteiskunnassa" tilastollisia menetelmiä käyttäen asevelvollisten kuolleisuutta siviilissä oleviin ikätovereihin verrattuna ja havaitsi asevelvollisten kuolleisuuden hälyttävän suureksi vaikka 1920-luvulla kutsunnoissa hylättiin muun muassa terveydellisistä syistä 40 prosenttia ikäluokista.


title: Hannu Haahti (professori)

text: Sisällissodan aikana ja sen jälkeen 1919-1923 pataljoonanlääkärinä eri joukko-osastoissa. Sittemmin Haahti toimi Helsingin sotilassairaalan alilääkärinä 1923–1928, Viipurin sotilassairaalan alilääkärinä 1928, Helsingin kaupungin tuberkuloosisairaalan röntgenalilääkärinä 1929–1945 sekä Vakuutus Oy Varmassa 2. lääkärinä 1929–1935 ja ylilääkärinä 1935–1946. Haahti oli Helsingin yliopiston tuberkuloosiopin dosenttina 1935–1945 ja tuberkuloosi- ja keuhkosairausopin vt. professorina 1943–1945 ja professorina 1945–1953. Haahti oli myös Tuberkuloosilääkäriyhdistyksen puheenjohtajana 1945–1953.


title: Montserratin jalkapallomaajoukkue

text: Montserratin jalkapallomaajoukkue edustaa Montserratia miesten jalkapallon kansainvälisissä otteluissa. Sitä hallinnoi Montserratin jalkapalloliitto. Se on sekä maanosaliitto CONCACAFin että kansainvälisen jalkapalloliiton FIFA:n jäsen. Montserrat on osallistunut vuoden 2002 MM-kilpailuista lähtien kaikkien MM-kilpailujen karsintoihin, mutta ei ole koskaan edennyt lopputurnaukseen. Se ei ole selviytynyt myöskään Gold Cupin tai Caribbean Cupin lopputurnaukseen. Vuonna 2003 julkaistiin dokumentti The Other Final, joka kertoo Montserratin ja Bhutanin välisestä ottelusta, joka pelattiin samaan aikaan kuin vuoden 2002 MM-kilpailujen loppuottelu. Montserrat ja Bhutan olivat tuolloin FIFA-rankingin kaksi huonointen sijoittunutta joukkuetta. Montserrat hävisi ottelun 4–0.


title: Erkki Mikkola

text: Erkki Mikael Mikkola (18. heinäkuuta 1904 Ikaalinen – 13. helmikuuta 1940) oli suomalainen maantieteilijä, valokuvaaja ja geologi.


title: Erkki Mikkola

text: Mikkolan vanhemmat olivat seminaarinjohtaja Juho Mikael Mikkola ja Fanny Maria Sirén. Hän pääsi ylioppilaaksi 1922 ja valmistui filosofian kandidaatiksi 1926 sekä lisensiaatiksi ja tohtoriksi 1932.


title: Erkki Mikkola

text: Mikkola oli geologisessa toimikunnassa vt. nuorempana apulaisgeologina 1929–1933, vakinaisena nuorempana apulaisgeologina 1933–1936, vt. vanhempana apulaisgeologina 1935–1936 sekä vakinaisena vanhempana apulaisgeologin1 1936–1940. Hän oli Suomenmaa-teoksen toimitussihteerinä 1929–1931 ja Suomen geologisen seuran sihteerinä vuodesta 1928.


title: Erkki Mikkola

text: Mikkola oli myös valokuvaaja joka julkaisi kuvateokset "Inari-Lappi ja Petsamo" (1932) ja "Kainuu kuvissa" (1938). Teoksien maisemakuvat oli otettu panoraamakameralla. Mikkola kaatui talvisodan aikana Taipaleessa helmikuussa 1940.


title: Erkki Mikkola

text: Erkki Mikkola oli naimisissa vuodesta 1935 filosofian maisteri Toini Aurora Teittisen kanssa.


title: Talouden haavoittuvuuden indeksi

text: Talouden haavoittuvuuden indeksi () on Yhdistyneiden kansakuntien käyttämä mittari kansantalouden kohtaamien äkillisten, talouselämään tai ympäristöön kohdistuvien muutosten määrälle ja talouden kyvylle kestää näitä muutoksia.


title: Talouden haavoittuvuuden indeksi

text:
Indeksin arvoa käytetään yhtenä kolmesta ehdosta päätettäessä valtioiden kuulumisesta YK:n vähiten kehittyneiden maiden (LDC) listalle. LDC-lista on yleisesti tunnustettu kehitysavun kohdentamiskriteeri. Vähiten kehittyneiden maiden tavoin monet pienet saarivaltiot ovat keskimääräistä alttiimpia yllättäville luonnonkatastrofeille ja nopeille maailmantalouden muutoksille.
EVI muodostetaan seuraavien osatekijöiden perusteella:


title: Talouden haavoittuvuuden indeksi

text: Mitä suurempi indeksiarvo on, sitä herkemmin ulkoiset äkkimuutokset aiheuttavat vakavaa häiriötä valtion talouselämälle. Indeksiarvo 36 tai suurempi oli vuosina 2012–2015 (samoin 2018) kriteerinä valtion liittämiseksi vähiten kehittyneiden maiden listalle ja EVI-indeksi 32 katsottiin kynnykseksi kansantalouden riittävälle tokenemiskyvylle ulkoisia häiriöitä vastaan (kypsymisraja). Vuoden 2015 kolmivuotiskatsauksessa haavoittuvimpina talouksina pidettiin eli suurimmat indeksiarvot saivat Kiribati (71,5), Gambia (70,7), Liberia (57,9), Eritrea (56,8) ja Etelä-Sudan (56,0).


title: Talouden haavoittuvuuden indeksi

text: EVI on ollut käytössä LDC-kriteerinä vuodesta 1999.


title: Storeggan vyöry

text: Storeggan vyöry oli Norjanmerellä noin vuonna 6 200 eaa. tapahtunut suuri merenalainen maanvyöry. Sitä pidetään kaikkien aikojen suurimpana maanvyörynä, jonka yhteydessä liikkui arviolta 2 500 – 3 500 km³ verran maamassoja noin 290 kilometrin levyisellä alueella. Storeggan vyöry oli viimeinen jääkauden aikaisen mannerjäätikön sulamisen jälkeen alueella tapahtunut suuri maanvyöry.


title: Storeggan vyöry

text: Euroopan mannerjalustan reunalla nykyisen Norjan ja Islannin välissä tapahtunut vyöry aiheutti Pohjois-Atlantin rannikoille tuhoisan tsunamin, joka iski Shetlandinsaarille jopa 30 metrin korkuisena. Storeggan vyöryn syynä oli todennäköisesti maanjäristys, mutta sen laukeamista edisti ilmeisesti myös mannerjalustan rinteen yläpäässä tapahtunut merenpohjan metaanihydraattiesiintymien purkautuminen.


title: Storeggan vyöry

text: Storeggan vyöryn aiheuttama tsunami iski tuhoisasti useiden metrien korkuisena myös muualle Pohjanmeren rannikoille muun muassa nykyisten Britannian, Belgian ja Hollannin alueille. Tsunamin arvellaan tuhonneen lopullisesti muinaisella Doggerlandin saarella vaikuttaneen neoliittisen kulttuurin.


title: Kramerspitz

text: Kramerspitz tai Kramer on 1985m korkea vuori Garmisch-Partenkirchenissä, Baijerin osavaltiossa Saksassa. Vuorelta on esteetön näköala Saksan korkeimmalle huipulle, Zugspitzelle, ja Karwendel-vuoristoon. Vuori kuuluu Ammergaun Alppien vuoristoalueeseen.


title: Kramerspitz

text: Vuoren huipulle voi vaeltaa Garmischista St. Martinin (1040 m) tai Stepbergalmin (1583 m) kautta. Vuorelle nousu onnistuu helposti kokeneelta vaeltajalta ja viimeiselle sadalle korkeusmetrille on asetettu joitakin varmistusvaijereita avuksi vaikeimpiin paikkoihin.


title: Andrea Doria (D553)

text: Andrea Doria (runkonumero D553) on Italian laivaston Andrea Doria -luokan hävittäjä.


title: Andrea Doria (D553)

text: Alus tilattiin 27. lokakuuta 2000 Riva Trigososta Fincantierin telakalta. Sen köli laskettiin 19. heinäkuuta 2002 ja alus laskettiin vesille 14. lokakuuta 2005. Alus liitettiin laivastoon 22. joulukuuta 2007.


title: Andrea Doria (D553)

text: Alus osallistui Intian valtamerellä merirosvojen torjuntaan, jolloin se joutui 22. marraskuuta 2011 tulitaisteluun merirosvojen kanssa. Kahakassa kumpikaan alus ei vaurioitunut eikä kummankaan aluksen miehistö kärsinyt tappioita.


title: Andrea Doria (D553)

text: Alus on palveluksessa 2015.


title: Caio Duilio (D554)

text: Caio Duilio (runkonumero D554) on Italian laivaston Andrea Doria -luokan hävittäjä.


title: Caio Duilio (D554)

text: Alus tilattiin 27. lokakuuta 2000 Riva Trigososta Fincantierin telakalta. Sen köli laskettiin 19. syyskuuta 2003 ja alus laskettiin vesille 123. lokakuuta 2007. Alus liitettiin laivastoon 3. huhtikuuta 2009 ja se otettiin operatiiviseen palvelukseen 22. syyskuuta 2011.


title: Caio Duilio (D554)

text: Alus aloittie 12. helmikuuta 2008 avomerikokeet ja se liitettiin laivastoon 3. huhtikuuta 2009 La Speziassa. Se osallistui 5. toukokuuta kolmen muun Horizont-luokan aluksen kanssa yhteiseen sotaharjoitukseen.


title: Caio Duilio (D554)

text: Alus osallistui ensimmäiseen Natoharjoitukseensa Proud Manta 2011:een 4.-17. helmikuuta 2011 Joonianmerellä jo ennen operatiivisen valmiuden saavuttamista, minkä se saavutti Gaetassa 22. marraskuuta.


title: Caio Duilio (D554)

text: Alus on palveluksessa 2015.


title: Carriacou

text: Carriacou on Karibianmerellä sijaitsevan Grenadan saarivaltion toiseksi suurin saari pääsaari Grenadan jälkeen. Se sijaitsee koilliseen pääsaaresta ja on maan pohjoisimpia saaria yhdessä Petite Martiniquen kanssa. 34 neliökilometrin Carriacoulla asuu noin 6 000 ihmistä. Se on näin Grenadiinien saariryhmän suurin ja ilmeisesti myös väkirikkain saari.


title: Carriacou

text: Saaren väestö koostuu pääosin Afrikasta tuotujen orjien jälkeläisistä. Ensimmäinen saarella vieraillut eurooppalainen oli ilmeisesti Guadeloupella asunut ranskalainen kilpikonnanpyydystäjä Jean-Baptiste Du Tertre vuonna 1656. Saarella on yhä ranskalaista vaikutusta muun muassa kylien nimissä, kuten L’Esterre, La Resource ja Beausejour. Pääkielenä puhutaan nykyisin englantia, minkä lisäksi on paikallisia ranskan kielen ja afrikkalaisten kielten sekoituksina syntyneitä kreolikieliä.


title: Carriacou

text: Saaren suurin kaupunki ja pääsatama on noin tuhannen asukkaan Hillsborough, jossa on myös pieni sairaala ja saaren pääpoliisiasema. Saareen kulkee säännöllisiä vene- ja ilmatyynyalusreittejä, ja saarella on myös lentokenttä. Muita kyliä saarella ovat L'Esterre, Harvey Vale ja Windward.


title: Carriacou

text: Carriacou tunnetaan etenkin Windwardin kylässä harjoitetusta puuveneiden rakennuksesta. Elinkeinon toivat saarelle skotlantilaiset siirtomaaherrat 1800-luvulla. Saaren muita pääelinkeinoja ovat kalastus, maanviljely ja karjanhoito. Maanviljely on limettihedelmien tuotantoa lukuun ottamatta pientä omavaraisviljelyä.


title: Aiolinen

text: Aiolinen on musikaalinen moodi ja kirkkosävellaji, tai termin nykyisen käytännön mukaisesti diatoninen asteikko, joka tunnetaan myös luonnollisena molliasteikkona.


title: Aiolinen

text:
Antiikin Kreikkalaisessa musiikin teoriassa aiolinen oli eräiden myöhäisten kirjoittajien kuten Kleonideen käyttämä vaihtoehtoinen nimi sävellajille ("tonos"), jota Aristoksenos oli nimittänyt alemmaksi
lyydiseksi. Se oli yhdeksän puoliaskelta korkeammalla kuin alin säveltaso, jota sanottiin hypodooriseksi.
Termi sai 1500-luvun puolivälissä uuden merkityksen, kun Heinrich Glarean antoi sen nimeksi määrittelemälleen yhdeksännelle moodille, joka luonnollisella diatonisella asteikolla ulottuu A:sta seuraavaan, oktaavia korkeampaan A:han ja joka vastaa nykyistä luonnollista molliasteikkoa.


title: Aiolinen

text: Ennen Glareania musiikin teoria oli tuntenut vain kahdeksan kirkkosävellajia, sävelistä D, E, F ja G alkavat autenttiset diatoniset asteikot sekä niiden plagaaliset vastineet. Muutamissa niistä saatettiin kuitenkin H:n sijasta toisinaan käyttää siitä puoliaskelen alentamalla saatua B-säveltä.


title: Aiolinen

text: Vuonna 1547 Heinrich Glarean julkaisi teoksensa "Dodeachordon". Siinä uutena keskeisenä ajatuksena oli, että diatonisia moodeja oli kaksitoista, sen sijaan että niitä oli aiemmin oletettu olevan kahdeksan. Uudet moodit vastasivat asteikkoja, joiden päätössävelet olivat A ja C ja joista kummastakin oli myös autenttinen ja plagaalinen vastine. Asteikot, joissa nämä tai jopa H olivat päätössävelinä, oli tosin tunnistanut viimeistään jo Hucbald 900-luvulla, mutta niitä oli pidetty vain toiselle sävelkorkeudelle transponoituina asteikkoina, joiden päätössävel normaalisti oli kvinttiä alempana. Guido Arezzolainen nimitti 1000-luvulla teoksensa "Micrologus" 8. luvussa säveliä A, H ja C "affinaaleiksi" niiden esiintyessä päätössävelinä, ja myöhemmin samassa merkityksessä käytettiin termiä "konfinaali". Vuonna 1515 Pietro Aaron oli ensimmäinen teoreetikko, joka selitti moodien polyfonisen käytön kahdeksan sävellajin järjestelmällä, johon nämä transpositiot sisältyivät. Vielä vuonna 1581 Illuminato Aiguino da Brescia julkaisi perusteellisen teorian, jossa puolustettiin kahdeksan sävellajin järjestelmää polyfonisessa musiikissa Glareanin uutuuksia vastaan. Siinä hän piti perinteisiä ensimmäistä ja toista moodia, siis doorista ja hypodoorista niiden esiintyessä affiinisessa asemassa (jolloin päätössävelenä oli D:n sijasta A) kahden moodin yhdistelmänä ja nimitti niitä "yhdistetyiksi moodeiksi".


title: Aiolinen

text: Glarean sen sijaan antoi uudelle yhdeksännelle moodille nimen "aiolinen". Se oli luonnollinen diatoninen asteikko, jonka perussävel oli A ja jossa oli puhdas kvintti dominanttina ("tenor"). Kymmenettä moodia, aiolisen plagaalista muotoa, Glarean nimitti "hypoaioliseksi" ("aiolisen alapuolella olevaksi"). Siinä esiintyivät samat sävelet, mutta "tenor"-sävelenä oli pieni terssi, ja siinä sävelala ulottui kvartin verran perussävelen alapuolella olevasta E:stä oktaavia korkeammalla eli kvintin verran perussävelen yläpuolella olevaan E:hen.


title: Aiolinen

text: Jo vuosisatoja on yleensä ajateltu, että duuri ja molli, joihin lähes koko myöhempi eurooppalainen klassinen musiikki perustuu, syntyivät joonisesta ja aiolisesta kirkkosävellajista, kun soinnullisuus syrjäytti renessanssin aikaisen polyfonian. Tämä käsitys kuitenkin yksinkertaistaa asiaa liiaksi. Onkin väitetty, että Glareanin uudet moodit olivat lähinnä vain teoreetikkojen alustava ja sellaisena lyhytaikaiseksi jäänyt yritys selittää aikansa ilmiöitä, jotka vähitellen johtivat kirkkosävellajien korvautumiseen duurilla ja mollilla. Itse asiassa a-molli on selvästi sukua, paitsi Glareanin aioliselle, yhtä lailla myös vanhoille dooriselle ja hypodooriselle moodille siten transponoituina, että niiden "finalis" on A samoin kuin fryygisellekin moodille.


title: Aiolinen

text: Nykyisen nimistön mukaan aiolinen on kuudes moodi, joka voidaan esittää muodossa 1, 2, 3, 4, 5, 6, 7. C:stä alkavana siihen kuuluvat sävelet c, d, es, f, g, as ja b (kolme alennusmerkkiä); a:sta alkavana sävelet a, h, c, d, e, f ja g (ei ylennys- eikä alennusmerkkejä). Asteikko alkaa rinnakkaisen duurinsa kuudennesta sävelestä eli submediantista. Niinpä esimerkiksi a-mollin peruskolmisointu on rinnakkaisen duurin, C-duurin submedianttisointu.


title: Ariete-luokka

text: Ariete-luokka oli Italian kuninkaallisen laivaston 42 aluksen muodostama torpedoveneluokka, joista ainoastaan "Ariete" valmistui ennen Italian antautumista. Ne olivat suurennettuja Spica-luokan aluksia, jotka oli suunniteltu saattuetehtäviin.


title: Ariete-luokka

text: Telakoilla keskeneräisinä jäi saksalaisten haltuun ja toistakymmentä saatiin palvelukseen ennen sotatoimien päättymistä.


title: Christian Albrecht Bluhme

text: Christian Albrecht Bluhme (1794–1866) oli tanskalainen konservatiivipoliitikko. Hän toimi Tanskan pääministerinä vuosina 1852–1853 ja 1864–1865.


title: Peter Georg Bang

text: Peter Georg Bang (1797–1861) oli tanskalainen sitoutumaton poliitikko. Hän toimi Tanskan pääministerinä vuosina 1854–1856.


title: Carl Christoffer Georg Andræ

text: Carl Christoffer Georg Andræ (1812–1893) oli tanskalainen poliitikko. Hän toimi Tanskan pääministerinä vuosina 1856–1857.


title: Carl Edvard Rotwitt

text: Carl Edvard Rotwitt (1812–1860) oli tanskalainen poliitikko. Hän toimi Tanskan pääministerinä vuosina 1859–1860.


title: Christian Emil Krag-Juel-Vind-Frijs

text: Christian Emil Krag-Juel-Vind-Frijs (8. joulukuuta 1817 Frijsenborg – 12. lokakuuta 1896 Boller) oli tanskalainen konservatiivipoliitikko. Hän toimi Tanskan pääministerinä vuosina 1865-1870.


title: Ludvig Holstein-Holsteinborg

text: Ludvig Holstein-Holsteinborg (1815 – 1892) oli tanskalainen kreivi ja keskustapoliitikko. Hän toimi Tanskan pääministerinä vuosina 1870–1874.


title: Tert-butyylitolueeni

text: tert"-Butyylitolueeni eli t"-butyylitolueeni (CH) on aromaattisiin hiilivetyihin kuuluva orgaaninen yhdiste. Yhdistettä voidaan käyttää liuottimena ja muiden orgaanisten kemikaalien synteesiin.


title: Tert-butyylitolueeni

text: "tert"-Butyylitolueeni on huoneenlämpötilassa väritöntä tai kellertävää nestettä. Yhdiste on käytännöllisesti katsoen liukenematonta veteen, mutta liukenee hyvin orgaanisiin liuottimiin kuten etanoliin, dietyylieetteriin, asetoniin, dikloorimetaaniin ja bentseeniin. Aine ärsyttää voimakkaasti ihoa, silmiä ja limakalvoja. Altistumisesta tert-butyylitolueenille voi seurata hermostovaurioita. "tert"-Butyylitolueenia on eristetty kissanminttuihin kuuluvan "Nepeta leucophylla"-kasvin eteerisistä öljyistä.


title: Tert-butyylitolueeni

text: "tert"-Butyylitolueenia valmistetaan tolueenista Friedel–Crafts-alkylointireaktiolla. Alkyloivana yhdisteenä käytetään isobuteenia, tert-butyylikloridia tai tert-butyylibromidia. Pääasiassa tolueeni alkyloituu p-asemasta, mutta sivutuotteena voi muodostua myös hieman m-isomeeria..


title: Tert-butyylitolueeni

text: "tert"-Butyylitolueenia voidaan käyttää hartsien liuottimena. Lisäksi siitä valmistetaan muita yhdisteitä kuten hapettamalla saatavia tert-butyylibentsaldehydiä ja tert-butyylibentsoehappoa.


title: Christen Fonnesbech

text: Christen Fonnesbech (1817–1880) oli tanskalainen konservatiivipoliitikko. Hän toimi Tanskan pääministerinä vuosina 1874–1875.


title: Tage Reedtz-Thott

text: Tage Reedtz-Thott (1839–1923) oli tanskalainen konservatiivipoliitikko. Hän toimi Tanskan pääministerinä vuosina 1894–1897.


title: Liikuta mua

text: Liikuta mua on laulaja-lauluntekijä Tommi Kaleniuksen kolmas sooloalbumi. Se on julkaistu huhtikuussa 2015.


title: Liikuta mua

text: Albumi sisältää Jipun kanssa esitetyt duettokappaleet ”Ajattele” ja ”Liikuta mua”. Levyn päätöskappaleen ”Suvivirsi” on sovittanut Matti Mikkola ja Saimaa-yhtyeen perkussionisti Toni Kulku. Albumin on tuottanut Pekka Ruuska ja julkaissut Kaiku Recordings.


title: Liikuta mua

text: Albumi nousi Suomen virallisen listan sijalle 8.


title: Port-de-Paix

text: Port-de-Paix (Haitin kreoliksi "Pòdepè" tai "Pòdpè") on Haitin kunta ja Nord-Ouestin departementin pääkaupunki Atlantin valtameren rannikolla. Port-de-Paix'n väkiluku on 250 000 (v. 2009).


title: Port-de-Paix

text: Aiemmin Port-de-Paix oli merkittävä banaanin ja kahvin vientisatama, mutta nykyään se on Miamista lähtevän salakuljetuksen keskus. Kristoffer Kolumbus nimesi kaupunkia ympäröivän alueen Valparaísoksi laskettuaan siellä maihin 6. joulukuuta 1492. Alueella on paljon kauniita hiekkarantoja. Kaupungin ja heti sitä vastapäätä sijaitsevan Tortugan saaren välillä kulkee lauttayhteys.


title: Port-de-Paix

text: Port-de-Paix'n perustivat vuonna 1665 ranskalaiset sotajoukot, jotka englantilaiset miehittäjät olivat häätäneet Tortugasta. Vuonna 1676 ranskalainen Saint-Dominguen siirtokunta siirrettiin Tortugalta Port-de-Paix'iin, ja se säilyi hallintokeskuksena pääkaupungin siirtämiseen Cap Françaisiin asti vuonna 1711. Ensimmäinen mustien orjien kapina kaupungissa syttyi vuonna 1679.


title: Port-de-Paix

text: 1800-luku oli kaupungille suuren kasvun aikaa, mutta vuoden 1902 tulipalo tuhosi Port-de-Paix'n lähes täysin, eikä se koskaan saavuttanut aiempaa asemaansa.


title: Port-de-Paix

text: Port-de-Paix on myös samannimisen arrondissementin pääkaupunki. Arrondissementtiin kuuluu neljä kuntaa: Port-de-Paix, Bassin-Bleu, Chansolme and Tortugan saari.


title: Hugo Hørring

text: Hugo Egmont Hørring (1842–1909) oli tanskalainen konservatiivipoliitikko. Hän toimi Tanskan pääministerinä vuosina 1897–1900.


title: Hannibal Sehested (1842–1924)

text: Hannibal Sehested (1842–1924) oli tanskalainen konservatiivipoliitikko. Hän toimi Tanskan pääministerinä vuosina 1900–1901.


title: Hannibal Sehested

text: Hannibal Sehested (1609 – 13. syyskuuta 1666) oli tanskalais-norjalainen poliitikko ja Tanskan kuninkaan Kristian IV:n vävy. Hän toimi Norjan kenraalikuvernöörinä (käskynhaltijana) vuosina 1642–1651.


title: Hannibal Sehested

text: Sehested osallistui Tanskan sodanjohtoon vuosien 1643–1645 sodassa Ruotsia vastaan. Sen yhtä vaihetta nimitetään hänen mukaansa "Hannibalsfejdeniksi". Rauhan tultua hän pyrki Norjan kenraalikuvernöörinä parantamaan Norjan asemaa Tanskan osana, mutta nämä pyrkimykset johtivat hänen kukistamiseensa vuonna 1651. Hän palasi kuitenkin merkittävään asemaan toimimalla sovittelijana ja neuvottelijana Ruotsin ja Tanskan sodassa 1658–1660. Sen jälkeen hän toimi muun muassa Tanskan kamarikollegion presidentin tehtävässä.


title: Seitsemän sisarusta (vuorijono)

text: Seitsemän sisarusta (, murteellisesti myös "De syv søstre") on vuorijono Alstenin saarella, Alstahaugin kunnassa, Norjan Nordlandissa. Vuorijono sijaitsee Vefsninvuonon edustalla.


title: Seitsemän sisarusta (vuorijono)

text: Vuoret ovat pohjoisesta etelään Botnkrona 1 072 m, Grytfoten 1 019 m, Sjæringen 1 037 m, Tvillingene (”Kaksoset”) 945 m ja 980 m, Kvasstinden 1 010 m ja Breitinden 910 m.


title: Ekeri

text: Ab Ekeri Oy on Pedersören Kolpissa toimiva yritys, joka valmistaa kuorma-autojen perävaunuja ja puoliperävaunuja. Ekerin päätuotteita ovat sivusta avattavat umpiperävaunut. Sen tuotannosta menee vientiin 70 prosenttia, lähinnä Ruotsiin ja Norjaan.


title: Simon van Salingen

text: Simon van Salingen oli antwerpenilainen kauppias, joka tutki Kuolan niemimaata ja sen lähialueita 1500-luvun lopulla.


title: Simon van Salingen

text: Simon van Salingen järjesti vuosina 1566–1568 tutkimusmatkan, jonka tarkoituksena oli luoda kauppasuhteita Venäjän pohjoisosiin. Hän kävi useasti Kuolassa ja Kantalahdessa sekä tutustui Trifon Petsamolaiseen ja alueen muihin uskonnollisiin vaikuttajiin. Myöhemmin Salingen toimi Tanskan palveluksessa.


title: Simon van Salingen

text: Salingenin muistiinpanot kertovat hänen matkoistaan Pohjois-Venäjällä. Ne sisältävät tietoja Petsamon ja Kuolan luostareista, Hollannin ja Venäjän kaupasta sekä Venäjän sisä- ja ulkopoliittisista tapahtumista. Salingen keräsi myös aineistoa vuonna 1601 julkaistuun Pohjois-Venäjän karttaan.


title: Olli Vainio (jääkiekkoilija)

text: Olli Tapio Vainio (s. 23. huhtikuuta 1994 Tampere) on suomalainen jääkiekkopuolustaja, joka pelaa SM-liigajoukkue Tampereen Ilveksessä. Hän laukoo oikealta.


title: Olli Vainio (jääkiekkoilija)

text: Vainio aloitti jääkiekkoilun 7-vuotiaana Pirkkalan Pingviineissä. Hän siirtyi noin 10-vuotiaana Tampereen Ilveksen nuorempiin D-junioreihin. Vainio voitti B2-nuorten SM-hopeaa vuonna 2011. Kaudella 2011–2012 hän oli Ilveksen B-nuorten tehokkain puolustaja tehoilla 7+9=16. Kaudella 2013–2014 Vainio toimi seuran A-nuorten kapteenina. Kaudella 2014–2015 hän sijoittui tehoilla 8+30=38 koko A-nuorten SM-liigan puolustajien pistepörssissä toiseksi edellään vain Bluesin Veeti Vainio.


title: Olli Vainio (jääkiekkoilija)

text: Toukokuussa 2015 Vainio teki try-out -sopimuksen Ilveksen SM-liigajoukkueen kanssa. Hän sai kauden 2015–2016 kynnyksellä vuoden mittaisen jatkosopimuksen joukkueeseen. Vainio siirtyi kauden alettua lainalle Mestis-joukkue Lempäälän Kisaan. Hän teki Ilveksessä liigadebyyttinsä 23. lokakuuta 2015 vieraissa Espoo Bluesia vastaan. Vainio sai ottelussa jääaikaa 8.05 minuuttia. Hän vakiinnutti paikkansa Ilveksen vakiokokoonpanossa kevätkaudella ja pelasi SM-liigassa kaikkiaan 25 runkosarjaottelua ilman tehopisteitä. Vainio pelasi yhtä monta ottelua LeKissä keräten yhden syöttöpisteen. Ilveksen SM-liigakauden päätyttyä hän siirtyi "yli-ikäisenä" vahvistamaan Ilveksen A-nuoria kevään 2016 pudotuspeleihin. 2. huhtikuuta 2016 toisessa finaaliottelussa vieraissa Espoo Bluesia vastaan Vainio sai syöttöpisteen joukkueelle Suomenmestaruuden ratkaisseeseen 1–2-osumaan, kun Otto Koivula ohjasi hänen laukauksensa maaliin. Maaliskuun 2016 lopulla Vainio solmi Ilveksen kanssa 1+1-vuotisen jatkosopimuksen.


title: Olli Vainio (jääkiekkoilija)

text: Kaudella 2016–2017 Vainio teki läpimurtonsa SM-liigassa. Hän teki 51 runkosarjaottelussa tehot 4+14=18 ja kymmenessä playoff-ottelussa kolme syöttöpistettä. Vainio oli runkosarjassa Teemu Aallon kanssa Ilveksen eniten maaleja tehnyt puolustaja. Hän voitti myös joukkueen sisäisen tehotilaston lukemalla +15. Vainio teki liigauransa avausmaalin 7. joulukuuta 2016 Helsingin IFK:ta vastaan. Juha Laukkanen valitsi hänet ottelun Alumnien tähtien kolmostähdeksi. Tammikuussa 2017 Ilves käytti Vainion sopimuksessa olleen option ja teki vuoden mittaisen jatkosopimuksen hänen kanssaan. Saman vuoden syyskuussa seura jatkoi hänen sopimustaan kahdella vuodella kevääseen 2020 saakka.


title: Olli Vainio (jääkiekkoilija)

text: Vainio valmistui ylioppilaaksi Pirkkalan yhteislukiosta keväällä 2013.


title: RN Authion (1847)

text: RN Authion () oli Italian kuninkaalliseen laivastoon yhteysalua ().


title: RN Authion (1847)

text: Sardinian laivasto tilasi aluksen Lontoosta Blackwallista. Sen köli laskettiin 1846 ja alus laskettiin vesille vuotta myöhemmin. Alus liitettiin Regia Marinaan 1861.


title: RN Authion (1847)

text: Alus luokiteltiin 1863 2. luokan avisoksi ja edelleen 1877 3. luokan apualukseksi. Vuodesta 1875 alkaen aluksen aseistuksena oli kaksi 75 millimetrin tykkiä. Alus poistettiin palveluksesta 1882.


title: Luettelo Italian merivoimien alusten nimistä (A)

text: Luettelo Italian merivoimien alusten nimistä sisältää Italian merivoimissa ja Regia Marinassa palveluksessa olleiden A kirjaimella alkaneiden alusten nimet. Luettelossa ei ole listattu saman nimisiä aluksia erikseen.


title: RN Aquila (1840)

text: RN Aquila () oli Italian kuninkaalliseen laivastoon yhteysalua ().


title: RN Aquila (1840)

text: Bourbonien laivasto osti Britteinsaarilla valmistetun kauppa-aluksen, joka oli laskettu vesille 1940. Alus liitettiin Regia Marinaan 1861.


title: RN Aquila (1840)

text: Alus luokiteltiin 1863 2. luokan avisoksi. Se poistettiin palveluksesta 1875.


title: Sanakirja yleiseen sivistykseen kuuluvia tietoja varten

text: Sanakirja yleiseen siwistykseen kuuluwia tietoja varten on Agathon Meurmanin toimittama ensimmäinen suomenkielinen tietosanakirja. Se ilmestyi 12-osaisena vihkosarjana vuosina 1883–1890 G. W. Edlundin kustantamana. Teoksessa on kaikkiaan 945 sivua. Hakusanoja on yli 13 000. Meurmanin tietosanakirjan sisältö mukailee pääosin saksalaista Meyerin tietosanakirjaa.


text: Meurman valikoi teoksen hakusanat osin sattumanvaraisesti ja antoi oman aatemaailmansa näkyä teoksen sisällössä. Teoksessa on vain vähän laajempia artikkeleita. Se sisältää pääasiassa vierasperäisten sivistyssanojen selityksiä sekä aivan lyhyitä tiedonantoja esimerkiksi henkilöistä ja maantieteellisistä kohteista. Teosta voidaan pitää myös ensimmäisenä suomalaisena sivistyssanakirjana, koska noin kolmasosa hakusanoista on sivistyssanojen selityksiä. Meurmanin teoksen rajoitusten vuoksi ensimmäiseksi varsinaiseksi ja laajemmaksi suomenkieliseksi tietosanakirjaksi mainitaan joskus vasta vuosina 1909–1919 julkaistu kymmenosainen "Tietosanakirja".


title: Prakticum

text: Prakticum on monialainen ruotsinkielinen ammattioppilaitos, joka järjestää ammatillista koulutusta sekä nuorille että aikuisille. Päätoimipiste sijaitsee Helsingissä ja toinen toimipiste Porvoossa.


title: Prakticum

text: Prakticumissa suoritettavat ammatilliset perustutkinnot:


title: Jukka Juusti

text: Jukka Matti Juusti (s. 16. toukokuuta 1955 Oulu) on suomalainen diplomi-insinööri ja insinöörikenraalimajuri evp. Hänet nimitettiin puolustusministeriön kansliapäälliköksi Arto Rädyn seuraajaksi 1. tammikuuta 2016 alkaen. Tätä ennen hän toimi puolustusministeriön resurssipoliittisen osaston osastopäällikkönä vuodesta 2012.


title: Jukka Juusti

text: Juusti valmistui ylioppilaaksi Riihimäen yhteiskoulusta 1974 ja diplomi-insinööriksi Teknillisen korkeakoulun sähkötekniikan osastolta 1979. Tämän lisäksi hän on suorittanut Master´s Degree in Defence Administration -tutkinnon Iso-Britanniassa vuonna 1989. Juustilla on takanaan pitkä työura puolustushallinnossa ja kansainvälisissä tehtävissä. Hän on toiminut muun muassa sotatalouspäällikkönä (2011-2012), puolustusvoimien pääinsinöörinä (2006) sekä sotavarustelupäällikkönä. Hän on myös työskennellyt Brysselissä Suomen Naton erityisedustuston puolustusasiantuntijana vuosina 1999-2003 ja Euroopan puolustusviraston materiaalijohtajana 2008-2010.


title: Jukka Juusti

text: Juustin valinnasta kansliapäälliköksi käytiin poliittinen vääntö, ja se herätti runsaasti julkista keskustelua, sillä kokoomus ja monet asiantuntijat toivoivat Arto Rädyn jatkavan tehtävässään, ja valtiovarainministeri Alexander Stubb (kok.) pyysi esityksen pöydälle. Asiantuntijavirkamiesten mukaan kenraalit Juusti ja Räty olivat yhtä päteviä tehtävään . Valinnan päätti valtioneuvosto puolustusministeri Jussi Niinistön (ps) esityksen mukaisesti. Niinistön mukaan Juustissa yhdistyivät sotilas- ja siviiliosaaminen, tekninen tietämys ja talousosaaminen .


title: Tahkoluodon merituulipuisto

text: Suomen Hyötytuuli Oy:n Tahkoluodon merituulipuisto on maailman ensimmäinen jääolosuhteisiin suunniteltu merituulipuisto. Puisto sijaitsee Porissa Tahkoluodon edustalla. Tuulipuisto koostuu kymmenestä Siemensin 4,2 MW offshore-tuulivoimalasta. Voimaloiden napakorkeus on noin 90 metriä ja roottorin halkaisija 130 metriä. Technip Offshore Finland Oy on rakentanut voimaloihin teräskuorirakenteiset meriperustukset Porin Mäntyluodossa.


title: Tahkoluodon merituulipuisto

text: Tuulipuiston arvioitu vuosituotanto on noin 155 GWh, joka vastaa noin 8 600 sähkölämmitteisen omakotitalon vuotuista energiankulutusta. Tuulipuisto tuottaa energiaa vuoden 2017 syksyllä.


title: Tahkoluodon merituulipuisto

text: Merituulipuisto sijaitsee Porin Tahkoluodon satama- ja teollisuusalueen edustalla, vuonna 2010 valmistuneen pilottivoimalan, Suomen ensimmäisen merituulivoimalan ympärillä. Alue on ulkosaaristoa ja avomeren reuna-aluetta. Alue rajoittuu idässä Tahkoluotoon ja etelässä Kaijakarin edustan karikoihin. Tuulipuiston sähköasema sijaitsee rannalla.


title: Tahkoluodon merituulipuisto

text: Tahkoluodon merituulipuisto toteuttaa sekä Euroopan unionin tasoista että valtakunnallista ilmasto- ja energiastrategiaa. Työ- ja elinkeinoministeriö myönsi Porin Tahkoluodon merituulipuiston rakentamiseen 20 miljoonan euron investointituen alan liiketoiminnan ja viennin aktivoimiseksi Suomessa.


title: Tahkoluodon merituulipuisto

text: Maailman ensimmäinen vaativiin jääolosuhteisiin rakennettu merituulivoimala Porin Tahkoluodossa valmistui vuonna 2010. Suomen Hyötytuuli Oy:n pilottivoimala on ensimmäinen meriperustukselle liikkuvan jään alueelle rakennettu tuulivoimala. Tuulivoimala sijaitsee runsaan kilometrin etäisyydellä rannasta. Veden syvyys voimalan kohdalla on 9 metriä.


title: Tahkoluodon merituulipuisto

text: 2,3 MW:n Siemensin voimalan tuotannon keskiarvo on 9,36 GWh vuodessa ja tuotanto nimellisteholla 4070 tuntia vuodessa. Kapasiteettikerroin on 0,46.


title: Tahkoluodon merituulipuisto

text: Voimalassa on uudentyyppinen teräskasuuniperustus. Voimalan napakorkeus on 80 m ja roottorin halkaisija 101 m. Voimala on liitetty 20 kV:n sähkökaapelilla rannassa sijaitsevaan kytkinasemaan.


title: Tahkoluodon merituulipuisto

text: Voimalan avulla on kerätty tietoa laajamittaista merituulivoimarakentamista varten. Suomen Hyötytuuli on mm. testannut erilaisia ratkaisuja voimalan huoltokäynteihin eri olosuhteissa. Yhteistyössä on ollut mukana muun muassa Wind Servant -huoltoalus, joka on suunniteltu tuulivoimaloiden huoltoihin. Aluksen on suunnitellut Mobimar Oy ja sen omistaa merikuljetuksiin erikoistunut Meriaura Oy. Alukseen kehitetty pohja ja kiinnittäytymisratkaisu helpottavat aluksen työskentelyä tuulivoimalan luona kovassa aallokossa


title: Tahkoluodon merituulipuisto

text: Tahkoluodon merituulipuistohankkeen ympäristövaikutusten arviointimenettely YVA saatiin päätökseen vuonna 2007. Alueen kaavoitus alkoi 2013 ja saatiin päätökseen elokuussa 2015 . Merituulipuisto valmistuu syksyllä 2017.


title: Tahkoluodon merituulipuisto

text: Kyseessä on noin 120 miljoonan euron investointi.


title: Tahkoluodon merituulipuisto

text: Vuonna 2014 elinkeinoministeri Jan Vapaavuori ilmoitti valinneensa Tahkoluodon merituulipuistohankkeen merituulivoiman demonstraatiotuen saajaksi. TEM myönsi 19.11.2014 hankkeen toteuttamiseen 20 miljoonaa euroa investointitukea. Tuki voi olla enintään 18,5 prosenttia hankkeen toteutuneista hyväksyttävistä kustannuksista. Lisäksi hanke voi saada tuotantotukea tuotetun sähkön määrän mukaan 12 vuoden ajan.


title: Tahkoluodon merituulipuisto

text: Tuesta kilpailivat myös viisi muuta hanketta: Tornion Röyttään, Kemin Ajokseen, Hailuodon rannikolle, Kokkolaan ja Kristiinankaupunkiin suunnitellut merituulipuistot .


title: Tahkoluodon merituulipuisto

text: Merituulivoimala tuottaa enemmän sähköä kuin sisämaahan rakennettu voimala, mutta on rakennuskustannuksiltaan kalliimpi. Merituulivoimalan tuotanto on kokemusten perusteella noin puolitoistakertainen mantereella sijaitsevaan voimalaan verrattuna.


title: Tahkoluodon merituulipuisto

text: Kansallisten ja EU-strategioiden edellyttämiin tuulivoimamääriin ei päästä pelkällä maatuulivoimalla. Strategian mukaan tuulivoimalla pitäisi vuonna 2020 tuottaa 6–7 prosenttia sähkön kokonaistuotannosta. Uusiutuvan energian tuotantoa on lisättävä yli 30 TWh:lla vuoteen 2020 mennessä. Tuulivoiman osuus lisäyksestä on 6 TWh, joka tarkoittaa noin 2000 - 2500 MW:n edestä uusia tuulivoimalaitoksia.


title: Tahkoluodon merituulipuisto

text: Merituulivoiman rakentaminen on voimakkaasti kasvava globaali liiketoiminta-alue.


title: Virpiniemen golfkenttä

text: Virpiniemen golfkenttä sijaitsee Oulussa Kellon kaupunginosassa. Golfkenttää hallinnoi Virpiniemi Golf Oy. Osakeyhtiön toimitusjohtajana toimii Petri Heikkinen ja kenttämestarina Pasi Voutilainen. Kentällä on yhteensä 18 väylää jotka jakautuvat 9 merelliseen väylään ja 9 harjumaiseen väylään. Golfkentän pohjana on Pohjanlahden merellinen hiekkakangas. Kentän on suunnitellut ruotsalainen Jan Sederholm.


title: Valentina Frascaroli

text: Valentina Frascaroli (oikealta nimeltään "Valeria Frasca", 29. heinäkuuta 1890 Torino – 18. tammikuuta 1955 Neuilly-sur-Seine) oli italialainen elokuvanäyttelijä.


title: Valentina Frascaroli

text: Valentina Frascarolin elokuvaura alkoi vuonna 1909 Itala Filmillä André Deedin Cretinetti-hahmon vastanäyttelijänä. Hän teki joukon Gribouilette-komedioita ranskalaiselle Pathé-yhtiölle ja työskenteli myös draamanäyttelijänä. Frascarolin yli sadasta elokuvasta on säilynyt vain muutamia. Niistä merkittävimpiä on sensuurin kieltämä poliittinen elokuva "Il delitto della piccina" vuodelta 1920.


title: Valentina Frascaroli

text: Frascaroli oli naimisissa näyttelijä André Deedin kanssa.


title: Naskalipeukaloinen

text: Naskalipeukaloinen ("Hylorchilus sumichrasti") on peukaloisten heimoon kuuluva varpuslintu.


title: Naskalipeukaloinen

text: Naskalipeukaloista tavataan pienellä alueella Meksikon eteläosissa. Lajin population arvellaan olevan alle 50 000 yksilöä, ja se on vähenemässä elinympäristöjen tuhoutumisen vuoksi. Se on luokiteltu silmälläpidettäväksi.


title: Valkokurkkupeukaloinen

text: Valkokurkkupeukaloinen ("Hylorchilus navai") on peukaloisten heimoon kuuluva varpuslintu.


title: Valkokurkkupeukaloinen

text: Valkokurkkupeukaloista tavataan pienellä alueella Meksikon eteläosissa, ja sen levinneisyysalueen pinta-alan arvioidaan olevan 4 800–4 900 km. Vuoden 2012 uhanalaisuusarvioinnissa lajin kannaksi arvioitiin 2 500–9 999 yksilöä. Sitä uhkaa levinneen asutuksen ja karjanlaidunnuksen aiheuttama elinympäristöjen tuhoutuminen, ja laji on luokiteltu vaarantuneeksi.


title: TravelBird

text: TravelBird on vuonna 2010 perustettu alankomaalainen online-matkatoimisto ja startup-yritys, joka laajensi toimintansa myös Suomeen vuonna 2014. Suomen lisäksi TravelBird toimii 8 maassa, joihin kuuluvat Alankomaat, Belgia, Itävalta, Norja, Ranska, Ruotsi, Saksa, Sveitsi ja Tanska. Yhtiön päämaja sijaitsee Amsterdamissa. TravelBirdissä työskentelee 300 henkilöä 30 eri maasta.


title: TravelBird

text: TravelBirdin liikeidea on tarjota paikallisten matka-asiantuntijoiden valitsemia inspiroivia matkapaketteja aina lyhyistä kaupunkilomista pidempiin kaukolomiin. Yritys tarjoaa päivittäin uusia matkatarjouksia sekä pääsylippuja tapahtumiin ja muihin aktiviteetteihin.


title: TravelBird

text: Internetin laajasta matkatarjonnasta johtuen perustajat päättivät vuonna 2010 luoda oman ohjelmistoalustan, joka tarjoaa päivittäin vaihtuvia matkatarjouksia.


title: TravelBird

text: Ensimmäiset työntekijät palkattiin vuonna 2011 ja samana vuonna TravelBird laajensi toimintaansa Saksaan ja Belgiaan.


title: TravelBird

text: Vuonna 2013 online-matkatoimisto laajeni Luxemburgin, Ranskan, Tanskan, Itävallan ja Espanjan markkinoille. Samana vuonna yritys otti haltuunsa belgialaisen MyTrip-matkailualustan, hollantilaisen BoekVandaag-alustan sekä TravelCoupon.nl-varaussivuston.


title: TravelBird

text: Vuonna 2014 saksalaiset Samwer-veljekset ja Rocket Internet sijoittivat Global Founders Capital -sijoitusyrityksen nimissä TravelBirdiin. TravelBird laajensi toimintaansa Puolaan, Italiaan, Ruotsiin ja Iso-Britanniaan. Samana vuonna yritys laajeni myös Norjan, Suomen, Unkarin ja Portugalin markkinoille.


title: TravelBird

text: Yrityksen kasvutavoitteista johtuen päätettiin keskittyä ainoastaan nopeimmin kasvaviin maihin ja sulkea Espanjan, Puolan, Italian ja Iso-Britannian markkinat vuonna 2015.


title: TravelBird

text: Vuoden 2016 loppupuolella nopeasti kasvava matkatoimisto sai mezzanine- eli välirahoituksen Main Mezzanine Capital -yritykseltä.


title: TravelBird

text: Vuonna 2017 yritys otti käyttöönsä uuden reaaliaikaisen TravelBird-sovelluksen tarjotakseen matkailijoilleen reaaliaikaista asiakaspalvelua. Kesällä 2017 entinen talousjohtaja Steven Klooster, joka on työskennellyt TravelBirdillä vuodesta 2014 lähtien, valittiin TravelBirdin toimitusjohtajaksi. Entinen toimitusjohtaja, perustaja ja omistaja Symen Jansma astui syrjään, mutta on edelleen mukana toiminnassa osakkaana sekä neuvonantajana.


title: TravelBird

text: Yritys ilmoittautui 1. marraskuuta 2018 maksukyvyttömäksi ja lopetti matkatarjousten myymisen..


title: Silkkipaperi

text: Silkkipaperi on ohut hienopaperilaatu, joka on valmistettu sulfiittiselluloosasta, ja se on yleensä kemiallisesti puhdasta paperia. Sen paino on 10–30 g/m².


title: Silkkipaperi

text: Silkkipaperia käytetään pakkausmateriaalina suojaamaan särkyviä esineitä ja askarteluun.


title: Silkkipaperi

text: Silkkipaperi on ohuempaa kuin tavallinen paperi ja näin ollen parempaa askartelumateriaalia kuin tavallinen paperi. Sitä voi myös värjätä.


title: Petite Martinique

text: Petite Martinique on Karibianmerellä sijaitsevan Grenadan saarivaltion pohjoinen pikkusaari. Se sijaitsee koilliseen maan toiseksi suurimmasta saaresta Carriacousta ja on sen kanssa maan pohjoisimpia saaria. 2,37 neliökilometrin Petite Martiniquella asuu noin 900 ihmistä.


title: Petite Martinique

text: Petite Martinique on tulivuoresta syntynyt saari, jonka korkein kohta Piton on 230 metriä merenpinnasta. Saaren itäranta on kallioinen ja asumaton, ja useimmat saaren asukkaat asuvat suojanpuolella eli saaren länsiosissa. Siellä sijaitsee myös saaren ainoa hiekkaranta.


title: Petite Martinique

text: Saarelaisten pääelinkeinot ovat kalastus ja veneenrakennus.


title: Adam Waczyński

text: Adam Waczyński (s. 15. lokakuuta 1989 Toruń) on puolalainen koripalloilija, joka edustaa Espanjan Liga ACB:ssa pelaavaa Obradoiro CAB:ta ja Puolan koripallomaajoukkuetta. Pelipaikaltaan 199-senttinen ja 96-kiloinen Waczyński on heittävä takamies tai pieni laitahyökkääjä.


title: Adam Waczyński

text: Waczyński aloitti ammattilaisuransa vuonna 2005 Asseco Prokom Gdyniassa. Hän edusti seuraa vuodet 2005–2008 voittaen neljästi Puolan mestaruuden ja käyden välissä kahdessa muussa puolalaisseurassa. Kaudella 2007–2008 hän debytoi myös Euroliigassa. Vuodet 2008–2009 Waczyński edusti Górnik Wałzbrychiä ja seuraavan kauden PBG Basket Poznańia. Vuonna 2010 Waczyński siirtyi Trefl Sopotiin, jota hän edusti neljä vuotta voittaen kahdesti supercupin.


title: Adam Waczyński

text: Vuonna 2014 Waczyński siirtyi Espanjan Liga ACB:n Obradoiro CAB:iin.


title: Adam Waczyński

text: Waczyński debytoi Puolan koripallomaajoukkueessa ja on edustanut maataan kolmissa EM-kilpailuissa, vuosina 2011, 2013 ja 2015.


title: Pau Ribas

text: Pau Ribas Tossas (s. 2. maaliskuuta 1987 Barcelona) on espanjalainen koripalloilija, joka edustaa Liga ACB:ssa pelaavaa FC Barcelonaa ja Espanjan koripallomaajoukkuetta. Pelipaikaltaan 196-senttinen ja 95-kiloinen Ribas on pelintekijä.


title: Pau Ribas

text: Ribas aloitti uransa Joventut Badalonassa, jota hän edusti vuodet 2005-2009. Vuonna 2006 hän voitti seuran kanssa EuroChallengen ja vuonna 2008 ULEB Eurocupin. Vuodet 2009-2012 Ribas pelasi niin ikään Liga ACB:ssa, Saski Baskonian riveissä. Vuonna 2010 hän voitti liigamestaruuden. Vuonna 2012 Ribas siirtyi Valencia BC:hen. Hän edusti seuraa vuoteen 2015 asti pelaten 86 ottelua, joissa syntyi 862 pistettä. Vuonna 2014 hän oli toistamiseen mukana voittamassa ULEB Eurocupia.


title: Pau Ribas

text: Heinäkuussa 2015 Ribas siirtyi Liga ACB:n FC Barcelonaan.


title: Pau Ribas

text: Alle 20-vuotiaiden maajoukkueen kanssa EM-hopeaa vuonna 2007 saavuttanut Ribas kuuluu nykyisin Espanjan koripallomaajoukkueeseen. Hän kuului Espanjan joukkueeseen vuoden 2015 EM-kilpailuissa, joissa maa voitti kultaa.


title: Pau Ribas

text: Ribas on kirjoittanut politiikka-artikkeleita nationalistiseen katalonialaislehteen "Ara". Hän on katalonialainen.


title: Pau Ribas

text: Joventut Badalona


title: Pau Ribas

text: Saski Baskonia


title: Pau Ribas

text: Valencia BC


title: Pau Ribas

text: Espanja


title: Neptun

text: Neptun, aikaisemmin "Suomen Pelastuosakeyhtiö Neptun", "Suomen Meripelastuosakeyhtiö Neptun", oli vuonna 1898 perustettu pelastus- ja hinausyhtiö, joka oli Effoan tytäryhtiö. Se suoritti erilaisia merenkulkuun liittyä palvelutoimintoja, kuten hinauksia ja erikoiskuljetuksia satamassa ja avomerellä. Viimeisen hinaajansa se myi pois 1969, ja myöhemmin se toimi nimellä "Oy Hangon Hinaus Ab", joka sulautui 1989 isompaan meripelastusyhtiöön.


title: Leimautuminen (etologia)

text: Leimautuminen on yksilönkehitykseen liittyvä biologinen käsite etologiassa eli eläinten käyttäytymisen tutkimuksessa. Itävaltalainen lääkäri ja biologi Konrad Lorenz (1903–1989) havaitsi tutkimuksissaan, että yleensä linnut leimautuvat ensimmäiseen kuoriutumishetkellä näkemäänsä liikkuvaan esineeseen.


title: Robert Neumann

text: Robert Neumann (1897–1975) oli itävaltalainen kirjailija, joka asui 1934–1945 Britanniassa ja vuodesta 1945 Sveitsissä. Hän kirjoitti parodioita ja satiirisia ja humoristisia ajankuvauksia, romaaneja ja esseitä.


title: Olympus OM

text: Olympus OM oli japanilaisen Olympuksen vuodesta 1973 vuoteen 2002 valmistama 35 millimetrin filmiä käyttävä järjestelmäkameroiden valikoima ja kameroihin sopivista Zuiko OM-objektiiveista ja muista lisävarusteista muodostuva laaja valokuvausjärjestelmä. Tunnetuimmat kamerarungot järjestelmässä olivat ensimmäisenä esitelty Olympus OM-1 (1973), sen valotusautomatiikalla varustettu rinnakkaismalli Olympus OM-2 (1975) sekä ammattikuvaajille suunnatut OM-3 (1984), OM-4 (1983) ja viimeisenä tuotannossa pysynyt titaanirunkoinen OM-4Ti (1986). OM-järjestelmän kamerat tunnettiin kilpailijoihin verrattuna pienestä koostaan, hiljaisesta ja tärähdysvaimennetusta laukaisustaan ja monista innovatiivisista ominaisuuksistaan.


title: Olympus OM

text: OM-järjestelmän ensimmäiset kamerat suunnitteli Yoshihisa Maitani (1933–2009), joka suunnitteli myös puolikoon Olympus Pen -kinofilmikamerat ja pienen Olympus XA -kompaktikameramalliston.


title: Olympus OM

text: OM-järjestelmä käytti objektiivinkiinnityksessä omaa OM-bajonettia. Myös monet ulkopuoliset objektiivinvalmistajat kuten Tamron ja Vivitar tarjosivat Nikon- ja Canon-runkoihin sopivien mallien lisäksi myös OM-bajonetilla varustettuja malleja käytettäväksi Olympus OM -kameroissa.


title: Olympus OM

text: Ammattikuvaajille Olympus OM -järjestelmä tarjosi Canonin ja Nikonin ammattimalleja kevyemmän ja pienikokoisemman järjestelmäkamerakaluston, joka kiinnosti etenkin monia matka- ja tilannekuvaajia. Kovin suurta markkinaosuutta Olympus ei kuitenkaan ammattipiireissä saanut, mutta lääketieteellisessä kuvauksessa OM-järjestelmästä tuli suosittu, koska Olympus tunsi mikroskooppivalmistajana tuon alan hyvin.


title: Olympus OM

text: OM-järjestelmän automaattivalotusta käyttävät kamerat kykenivät OM-2-mallista alkaen valonmittaukseen suoraan filmin pinnalta etsinpeilin ollessa yläasennossa ja sulkimen ollessa auki. Tämä "off the film" (OTF) -valonmittaustapa ulottui myös moniin OM-järjestelmän salamalaitteisiin. Niiden välähdyksen kesto riippui filmin pinnalle kertyvän valon määrästä niin, että salama pimeni ja suljin sulkeutui juuri oikealla hetkellä. Tämä muun muassa helpotti salaman käyttöä luonnonvalon ohella niin sanottuna täytesalamana. Myös pitkillä valotusajoilla, esimerkiksi yökuvauksessa, kameran suljin sulkeutui kun tarpeeksi valoa oli tullut filmille oikeaa valotusta varten.


title: Olympus OM

text: Yksinumeroisten mallien lisäksi OM-järjestelmään tuotiin 1980-luvulla harrastelijakuvaajien budjettiin paremmin sopivia kaksinumeroisia malleja: OM10 (1979), OM30 (1982) ja OM40 (1985). Vuonna 1986 esitelty Olympus OM707 oli ensimmäinen ja ainoa automaattitarkenteinen OM-malli. Cosinan valmistama edullinen OM2000-malli (1996) käytti vaakaverhosulkimen sijasta pystyverhosuljinta.


title: Olympus OM

text: Olympus OM pyrki olemaan kattava valokuvausjärjestelmä, joka tarjosi lisävarusteita studiokuvaukseen, lehtikuvaukseen, urheilukuvaukseen ja lähikuvaukseen. Olympus-yhtiön tuotevalikoimaan kuuluu myös mikroskooppeja ja muita lääketieteen ja biologian optisia välineitä; siksi myös OM-järjestelmän yhtenä kohderyhmänä nähtiin lääketieteellisen kuvauksen ammattilaiset.


title: Olympus OM

text: OM-järjestelmään kuului OM-kamerarunkojen ja laajan Zuiko-objektiivivalikoiman lisäksi muun muassa:


title: V. R. Kockström

text: Victor Reinhold Kockström (25. syyskuuta 1835 Jääski – 16. kesäkuuta 1912 Oulunkylä) oli suomalainen lyseon opettaja ja oppikirjojen tekijä.


title: V. R. Kockström

text: Kockströmin vanhemmat olivat kappalainen, varapastori Karl Fredrik Kockström (1811–1882) ja Karolina Fredrika Wickholm (k. 1897). Hän pääsi ylioppilaaksi Porvoon lukiosta 1856 ja valmistui Helsingin yliopistosta filosofian kandidaatiksi 1863, filosofian maisteriksi 1864 ja opettajakandidaatiksi 1866.


title: V. R. Kockström

text: Kockström toimi Helsingin ruotsalaisen normaalilyseon latinan, suomen ja matematiikan kollegana 1874–1902. Hän kirjoitti 1868 ruotsinkielisen kaksiosaisen suomen kielen oppikirjan "Lärobok i finska språket" josta otettiin uusia painoksia 1950-luvulle saakka.


title: V. R. Kockström

text: Kockström oli naimisissa 1865–1888 Anna Natalia Grigorjeffin (k. 1888) kanssa.


title: Raranimus

text: Raranimus (nimen merkitys: "”harvinainen henki”") on permikauden Guadalupe-epookin aikana elänyt sukupuuttoon kuollut basaalinen eli ”primitiivinen” terapsidisuku. Sukuun luetaan laji nimeltään "Raranimus dashankouensis".


title: Raranimus

text: "Raranimus" tunnetaan vain holotyypistään (IVPP V15424), yhdestä yläleuan palasesta, jonka pituus on noin 100 mm, ja korkeus 65 mm. Se on löydetty Gansun maakunnasta, Kiinasta. Tarkempi alue on nimeltään Dashankou, jonka nimestä eläimen lajinimi ("dashankouensis") tulee. Geologisen muodostuman nimi on Xidagou, josta on löydetty myös basaalinen Anomodontiaan kuuluva terapsidi "Biseridens".


title: Raranimus

text: "Raranimus" oli lihansyöjä. Lisäksi se muistuttaa terapsideihin kuulumattomia kladin Sphenacodontoidea jäseniä, Sphenacodontidae-heimoa siinä, että sillä on kaksinkertaiset kulmahampaat kummallakin puolella yläleuassa. Eläimen kallossa on sekä terapsideille, että varhaisemmille synapsideille tyypillisä piirteitä, ja kokonaisen kallon pituuden on arvioitu olleen noin 16 cm. "Raranimusilla" on myös kuusi etuhammasta. "Raranimus" on hyvin basaalinen terapsidi, ja se siis muistuttaa terapsidien kantamuotoa, mutta eli itse myöhemmin, noin 270 miljoonaa vuotta sitten Road-vaiheen aikana. "Raranimus" jakoi oman elinympäristönsä sitä erilaistuneempien terapsidilajien kanssa.


title: Raranimus

text:
Jun Liu, Bruce Rubidge ja Jinling Li (2009):
E. Amson & M. Laurin (2010):


title: Homo naledi

text: Homo naledi on todennäköisesti noin 236 000–335 000 vuotta sitten elänyt ihmislaji, jonka fossiileita löydettiin Etelä-Afrikassa sijaitsevasta Rising Star -luolastosta vuonna 2013. Fossiileja saatiin talteen noin 1 500. Ne ovat peräisin 15 eri yksilöstä. Löytö julkistettiin Johannesburgissa syyskuussa 2015. Tuolloin niiden uskottiin olevan noin 2,5 miljoonaa vuotta vanhoja, mutta samasta luolasta myöhemmin löytyneiden fossiilien ikää määritettäessä tultiin uusiin tuloksiin, jotka julkistettiin toukokuussa 2017. Uuden ajoituksen perusteella on hyvin todennäköistä, että "Homo naledi" ja "Homo sapiens" elivät samaan aikaan.


title: Homo naledi

text: Noin puolentoista metrin pituisella ja 45-kiloisella "Homo naledilla" oli apinamainen vartalo ja hyvin pienet aivot. Kasvot, jalkaterät ja kädet puolestaan olivat ihmismäiset. Käsien rakenne viittaa siihen, että laji saattoi osata valmistaa työkaluja. On mahdollista, että "Homo naledi" on käyttänyt kivityökaluja ennen "Homo sapiensia" ja luonut kulttuuria, johon on kuulunut muun muassa hautajaisrituaalieja, joista Rising Star -löydöt olisivat esimerkki.


title: Järvenjärvi (Nokia)

text: Järvenjärvi on Pirkanmaalla Nokialla Pökkylässä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Mahnalanselän lähialueeseen.


title: Järvenjärvi (Nokia)

text: Järvi on 1,1 kilometriä pitkä, 450 metriä leveä ja sen pinta-ala on 31 hehtaaria. Sen pohjoispuolen rannat rajautuvat peltomaahan, mutta eteläpuolella on metsämaata. Ainoat rantasuot ovat eteläinen Taskula ja luoteispään pieni rantasuo. Järvestä laskee 1,5 kilometriä pitkä laskuoja Jokisjärveen. Siihen laskee muutama metsäoja ja pieniä pelto-ojia, joista yksi tuo vettä Pannukakosta. Suurin osa valuma-alueesta on metsää. Veden keskiviipymä on 369 vuorokautta. Järvelle pääsee valtaieltä 12, joka ohittaa pohjoisrannan puolen kilometrin päästä.